- 1 KORINTUS
- <
- 1
- >

SURANA PAULUS MOBHAA-BHAANA
TO JAMAʼA I
KORINTUS
POGAU BHAA-BHAANA
Surana Paul Mobhaa-bhaana to Jamaʼa i Korintus aburia to apogauaka manga masaʼala modhaangiana i tanga-tangana jamaʼa mopadhana ipakarona Paul i kota Korintus sumai. Manga masaʼala incia sumai satotuuna o pokaiana tee masaʼalana dhadhi tee kaparacaeana Karasiteni. Korintus sii wakutuu incia sumai saangu kota i Yunani, ibu kotana poropinsi Akhaya mopesuana i nuncana pamarintana Roma. Kota incia sii o raʼeatina aminaaka i sagala giuna lipu, tee abhari momataua roonamo amaju i nuncana podhagaa, adatina tee akalana budina amalanga. Maka dhaangia uka inda momalapena akalana budina tee uka rampaakanamo kabharina kaadharina agama iwe sumai.
Mobhaa-bhaana mpuu ifikirina Paul satotuuna o masaʼalana potagatagali tee pewau madhaki i tanga-tangana jamaʼa, masaʼalana pebula tee kawia, antona ngangaranda, sara i tanga-tangana jamaʼa, rahumatina Rohina Aulataʼala, tee masaʼalana dhadhiana pendua mia mate. Maka tee fahamuna momandala o Paul asusuakea tuaapa o Lele Malape minaaka i Aulataʼala to alawaniaka manga masaʼala incia sumai.
Pasala 13 agambaraaka tuaapa o bhanguna kaasi molagina. Pasala incia sii aipomo pasala imatauna mpuu mia bhari minaaka i bhari-bharia pasala mosagaanana i nuncana boku incia sii.
Paul aburi sura incia sii to jamaʼa i Korintus minaaka i kota Efesus, kera-kera i tao 55 sapadhana Al Masi alaahiri.
Antona
Porikanaana pogau 1:1-9
Potagalia i nuncana gareja 1:10--4:21
Masaʼalana poromuana umane tee bhawine tee masaʼalana i nuncana bhanua 5:1--7:40
Miana Karasiteni tee mia inda mosombana Aulataʼala 8:1--11:1
Dhadhina jamaʼa tee ibaadati 11:2--14:40
Masaʼalana dhadhiana pendua Al Masi tee miana Karasiteni minaaka i mate 15:1-58
Kahamba to manga miana Karasiteni i Yudea 16:1-4
Masaʼalana pokaiana tee haejatina Paul to aumbati jamaʼa i Kolose, manga salamu, tee kapadhaa 16:5-24
1
Salamu
1:1-3
1 Sura incia sii minaaka iaku o Paul, motokembana roonamo kapeeluana Aulataʼala to amembali rasuluna Isa Al Masi, tee minaaka i Sostenis o witinaita.
2 1:2 Tul. 18:1.To jamaʼana Aulataʼala i Kota Korintus, motopekangkilona i nuncana sarona Isa Al Masi, tee motokembana to amembali manga mia mosaalihi mopobhawa-bhawana tee bhari-bharia mia i bhari-bharia tampa mosombana i Isa Al Masi Oputa Momalanga, siitumo Opuna manga incia tee Oputa uka.
3 Rahumati tee dhadhi momalape minaaka i Aulataʼala, Amata, tee minaaka i Isa Al Masi Oputa Momalanga apoose tee ingkomiu.
Kabarakati minaaka i Aulataʼala Alaloi Isa Al Masi
1:4-9
4 Iaku sadia kusukuru i Aulataʼala isombaku to rahumati mopadhana idhawuakana to ingkomiu alaloi sarona Isa Al Masi. 5 Roonamo i nuncana sarona Al Masi, Aulataʼala adhawuakakomiu ataralabhi-labhi sagala giuna hali, siitumo sagala giuna hali umakidhaaka uadhari, tee sagala giuna katau, 6 apokana tee kasakusii pokaiana tee Al Masi, mopadhana ipakaawakamami mokobukutiina mobanara i nuncana karomiu. 7 Tee mboo sumai, ingkomiu inda ukakurangaaka uka saangu rahumati wakutuuna uantagi umbaana Isa Al Masi Oputa Momalanga. 8 Incia uka bheatulungikomiu mamudhaakana utorotorosu uparacaea sakawana aahirina zamani, sabutuna wakutuuna Isa Al Masi Oputa Momalanga ambuli i eo incia sumai, ingkomiu inda tee kasalahamiu. 9 Aulataʼala amembali atoparacaea mpuu; Incia mokembakomiu tee mopaposaangukomiu tee Anana, siitumo Isa Al Masi Oputa Momalanga.
Potagalia i nuncana Jamaʼa
1:10-17
10 E manga witinaiku! I nuncana sarona Isa Al Masi Oputa Momalanga, iaku kuemanikomiu mamudhaakana bhari-bharikomiu uposaangu, tee bholi upotagatagali podho-podho ingkomiu, maka ingkomiu uʼusaha to uposaangu mamudhaakana atotuu-totuu usainca tee safikiri. 11 E manga witinaiku, manga mia mominaakana i witinaita bhawine, siitumo Kloe, padhamo apaumbaakaaku pokaiana tee ingkomiu, ande dhaangia tee pogera-gera i tanga-tangamiu roonamo uose manga mia moposala. 12 1:12 Tul. 18:24. Maʼanana ipogauakaku sii mboo sii, i tanga-tangamiu dhaangia tee mopogauna, "Iaku kuose Paul," "Iaku kuose Apolos," "Iaku kuose Kefas,"*1:12 Kefas: I nuncana pogau Aram, Kefas akomaʼana "bhatu," apokana tee "Petrus" i nuncana pogau Yunani. Pogau Aram sii sala saangu pogau ipakena raʼeatina Israel i zamanina Isa tee manga murina. atawa "Iaku kuose Al Masi." 13 Buaka o Al Masi sumai atobage-bage? Buaka o Paul atoloe i kau salib to apasalaamatikomiu? Atawa buaka ingkomiu utopapebhaho i nuncana sarona Paul? 14 1:14 Tul. 18:8; 19:29; Rom. 16:23. Iaku kusukuru i Aulataʼala roonamo inda dhaangia samia uka minaaka i ingkomiu ipapebhahoku, maka tangkanamo Krispus tee Gayus, 15 ancosala dhaangia o mia mopogauna ande ingkomiu kupapebhahokomiu i nuncana saroku. 16 1:16 1Kor. 16:15.(Iaku kupapebhaho Stefanus tee witinaina. Tee iudhaniku sapadhana incia sumai indamo dhaangia uka ipapebhahoku). 17 Al Masi alambokoaku mencuana to kupapebhaho manga mia motoba, maka to kupakawaaka Lele Malape. Tee Incia amendeusakaaku kupakoleleakea Lele Malape sumai mboomo mia momakidhana mopotagali, mamudhaakana o matena Isa Al Masi i kau salib sumai inda asia-sia.
Hikimatina Aulataʼala tee Hikimatina Maanusia
1:18-25
18 Roonamo lele mopokaina tee matena Isa Al Masi i kau salib atoabhi saangu giu mokabhongo-bhongo to manga mia moosena dhala mobinasa, maka to ingkita moosena dhalana kasalaamati, lele incia sumai taabhia amembali carana Aulataʼala to asusuaka kuasana to ingkita. 19 1:19 Yes. 29:14.Roonamo i nuncana Kitabi Momangkilo padhamo atoburi,
"Iaku bhekupabinasa hikimatina manga mia mokohikimati,
tee bhekupahancuru katauna manga mia mokoʼilimuu."
20 1:20 Ayb. 12:17.Ande mboo sumai, opea o gunana manga mia mokohikimati? Opea o gunana manga ahalii Hukumuna Taurati? Opea o gunana manga mia momakidha molawanina pogau i dunia sii? Aulataʼala padhamo asusuakea ande bhari-bharia hikimati i dunia sii amembali giu mosia-sia.
21 Roonamo Aulataʼala atantuakea ande o maanusia i dunia sii inda bheamatau Aulataʼala alaloi kakidhana karona, sumaimo Aulataʼala atantuakea to apasalaamati manga mia moparacaeaia alaloi lele ipakawaakamami motoabhina giu mokabhongo-bhongo sumai. 22 Inciamo manga miana Yahudi aemani tanda-tanda inda momentela tee manga miana Yunani atuntu hikimati, 23 maka ingkami tangkanamo tapakoleleaka Al Masi motoloena i kau salib. Hali incia sumai amembali giu itosunuakana incana manga miana Yahudi, tee atoabhi o giu mokabhongo-bhongo to manga mia inda motolentuna miana Yahudi. 24 Maka to manga mia ipilina Aulataʼala, malape miana Yahudi atawa o miana Yunani, (siitumo o mia inda motolentuna miana Yahudi), Al Masi sumai amembali carana Aulataʼala to asusuaka kuasana tee hikimatina. 25 Roonamo opea iabhi giu mokabhongo-bhongo maka moumbana minaaka i Aulataʼala, alabhi akohikimati minaaka i hikimatina maanusia, tee opea iabhi saangu kakuranga moumbana minaaka i Aulataʼala, giu incia sumai satotuuna alabhi o kakaana minaaka i kakaana maanusia.
26 E manga witinai! Coba udhania tuaapa o kadhaangiamiu wakutuuna Aulataʼala akembakomiu to umembali mia moparacaeana tee Isa; minaaka i kabharimiu sii saidhemea o mia moʼaarifu, mia mokokuasa, atawa o mia momalangana kauncuramakana i dunia sii. 27 Roonamo Aulataʼala aporadhamiia to apili motoabhina mokabhongo-bhongona i dunia sii, mamudhaakana manga mia momakidha amaea. Tee o Aulataʼala uka apili motoabhina momalute i dunia sii, mamudhaakana manga mia momakaa amaea. 28 Manga giu motohina tee inda motoabhina opeapo uka i dunia sii, Aulataʼala apilia mamudhaakana apanainda manga giu mokomaʼana i dunia sii, 29 mamudhaakana inda dhaangia o mia momembalina mosomboakana karona i aroana Aulataʼala. 30 Rampaakanamo Aulataʼala, ingkomiu uposaangu i nuncana sarona Isa Al Masi. Alaloi Al Masi ingkita mangapamembali taʼaarifu, tee alaloi Al Masi uka o Aulataʼala mangapamembali tapomalape pendua tee karona, ingkita mangapamembali uumatina momangkilo, tee mangatolosi. 31 1:31 Yer. 9:24.Sumaimo rampaakanamo bhari-bharia mopadhana ipewauna Aulataʼala to ingkita, siitumo ingkita tabeana tamaʼanaia motoburina i nuncana Kitabi, "Incema-incema mobanggaakana karona, incia tabeana abanggaaka uka opea ipewauna Kawasana Opu."

- 1 KORINTUS
- <
- 1
- >

1:2 1:2 Tul. 18:1.

1:12 1:12 Tul. 18:24.

*1:12 1:12 Kefas: I nuncana pogau Aram, Kefas akomaʼana "bhatu," apokana tee "Petrus" i nuncana pogau Yunani. Pogau Aram sii sala saangu pogau ipakena raʼeatina Israel i zamanina Isa tee manga murina.

1:14 1:14 Tul. 18:8; 19:29; Rom. 16:23.

1:16 1:16 1Kor. 16:15.

1:19 1:19 Yes. 29:14.

1:20 1:20 Ayb. 12:17.

1:31 1:31 Yer. 9:24.

© 2024 WBT