- MATIUS
- <
- 12
- >

12
Manga Murina Isa Atobhe Gandum i Eona Saputuu
12:1-8
(Mrk. 2:23-28; Luk. 6:1-5)
1 Saangu wakutuu i eona Saputuu*12:1 I nuncana kitabi hukumuna Taurati, Aulataʼala alarangia manga mia Israel akarajaa i eona Saputuu mamudhaakana manga amembali aponiunto tee asomba i Karona. , Isa alalo i inawuna gandum tee manga murina apepuumo atobhe gandum sumai, kasiimpo manga akande roonamo amaara. 2 Sakamatana incia sumai manga miana Farisi (saangu rombongana agama Yahudi) apogaumo i Isa kooni, "Kamatea! Manga murimu akarajaamo o giuna iharamuaka i eona Saputuu. 3 Isa alawanimo kooni, "Indapo mina buaka ingkomiu ubaca opea ipewauna Raja Daud wakutuu incia tee manga mia moosena incia amaara? 4 Incia apesua i Kema Momangkilona Aulataʼala kasiimpo akande roti ipasombaaka i Aulataʼala. Garaaka satotuuna manga incia inda amembali, tangkanamo manga imamu momembalina mokandena roti incia sumai. 5 Atawa indapo mina buaka ingkomiu ubaca i nuncana kitabi Hukumu Taurati ande eona Saputuu, manga imamu mokarajaana i Baitulla akarajaa giu iharamuaka, maka inda apasalea manga. 6 Kupogau tee ingkomiu mboo sii: Iwe sii dhaangia molabhina kaogena minaaka i Baitulla. 7 12:7 Mat. 9:13.Ande totuu ingkomiu umataumea maʼanana firimani incia sii, 'Peeluaku satotuuna tapomaamaasiaka tee mencuana kurubani,' tantumo ingkomiu inda bheuhukumu mia inda mosalana. 8 Roonamo Anana Maanusia akokuasa i eona Saputuu."
Isa Apaunto Manga Mia i Eona Saputuu
12:9-15a
(Mrk. 3:1-6; Luk. 6:6-11)
9 Sapadhana alingka minaaka iwe sumai, Isa apesuamo i tampana ibaadatina manga. 10 Iwe sumai dhaangia samia umane momatena saweta limana. Pia-pia mia apee-peelo kasalahana Isa tee aabhamo kooni, "Amembali upaunto mia ande eona Saputuu?" 11 12:11 Luk. 14:5.Maka Isa apogau i manga incia kooni, "Ande dhaangia samia minaaka i ingkomiu mokodumbana sambaa tee akotibu i nuncana bhalo i eona Saputuu, buaka inda ukeni tee uangkea to upalimbaia? 12 Siitumo, amaali haragaana maanusia tee dumba! Roonamo itu, amembali tapewau kalape i mia ande eona Saputuu." 13 Kasiimpo Isa apogau tee mia momatena saweta limana kooni, "Pekakatea limamu!" Mia incia sumai apekakatemea, tee limana sumai auntomo mboomo limana sawetana. 14 Kasiimpo alimbamo manga miana Farisi sumai tee apepuumo amufakati to apekamate Isa. 15a Maka roonamo Isa amataua haejatina manga, kasiimpo adhencumo minaaka iwe sumai.
Isa Bhatuana Kawasana Opu
12:15b-21
15b Abhari mpuu mia moosena Isa tee bhari-bharia apauntomea. 16 Maka Isa asasia manga apetulatulaakea o incema karona i manga mia mosagaanana. 17 Tee mboo sumai amembalimo opea ipogauakana Nabii Yesaya,
18 "Kamatea, siitumo bhatuaku ipiliku,
tee kumaasiakea momalapena i ngangarandaku,
Bhekudhikaia o Rohiku i bhawona,
tee Incia mopakawaakana kaʼadili i manga lipu.
19 Incia inda bheapogera atawa apekee,
tee manga mia inda bhearangoa suarana i manga dhala.
20 Sapale lumai momalutena inda bheakatukia,
tee o sumbu momareana inda bheapekamatea,
sampe Incia amangantaloakea kaʼadili sumai.
21 Bhari-bharia lipu bheadhikamo harapuna tee Incia."
Isa tee Baalzebul
12:22-37
(Mrk. 3:20-30; Luk. 6:43-45; 11:14-23; 12:10)
22 Kasiimpo abhawamea i Isa samia ipesuaikina seetani. Mia incia sumai amawilo tee abhea. Kasiimpo Isa apauntoakamea, sanampuu mobheana tee mawilona sumai apogaumo tee apokamatamo. 23 Manga mia bhari sumai amentemo, kasiimpo apogaumo manga kooni, "Incia sii aipomo o Anana Daud?" 24 12:24 Mat. 9:34; 10:25.Maka manga miana Farisi arango incia sumai apogaumo manga, "Mia incia sii apadhencu manga seetani tee kuasana Baalzebul, kapalana manga seetani." 25 Maka Isa amataua fikirina manga incia kasiimpo apogau, "Bhari-bharia pamarintana ande apotatagali dhaanamo bheabinasa tee bhari-bharia lipu atawa mokobhanuana apotatagali inda apotaangi. 26 Mboo sumai uka, ande seetani apadhencu seetani, incia bheapogaa-gaamo tee ambulimo bheaewangi karona. Ande mboo sumai, tuaapa o pamarintana Ibilisi mokapalana seetani amembali apotaangiakea? 27 Jadi, ande Iaku kupadhencu seetani tee kuasana Baalzebul, tee kuasana incema manga moosekomiu itu mopadhencuna seetani? Roonamo itu, manga moosekomiu bheapasala ingkomiu. 28 Maka ande Iaku kupadhencu seetani tee kuasana Rohina Aulataʼala Momangkilona, maʼanana Pamarintana Aulataʼala aumbamo i tanga-tangamiu. 29 Iaku iwe sii mboomo musuna Ibilisi moumbana to arampasi harataana. Tuaapa amembali mia apesua i nuncana bhanuana mia makaa to arampasi harataana sumai ande mia makaa sumai indapo porikana atobhoke? Sapadhana atobhoke, kasiimpomo incia amembali arampasi harataana sumai. 30 12:30 Mrk. 9:40.Incema-incema inda moposaanguna tee Iaku satotuuna abhali Iaku tee incema-incema inda mohambaaku wakutuuna kuwulu rombongana dumbaku, maʼanana incia apapogaa-gaaia! 31 Sumaimo mamudhaakana umataua kupogau tee ingkomiu, bhari-bharia dosa tee kahina ibhoasakana maanusia bheatoamponi! Maka ande incia ahina Rohina Aulataʼala, incia inda amembali atoʼamponi. 32 12:32 Luk. 12:10.Ande o mia apogauaka sala saangu bheaewangiaka Anana Maanusia, amembali amponia. Maka ande incia aewangi Rohina Aulataʼala Momangkilona tee pogauna, incia inda amembali atoʼamponi, malape i zamani sii-sii tee zamani moumbana.
33 12:33 Mat. 7:20; Luk. 6:44.Ande ingkomiu udhambaaka puuna kau tee malape, puuna kau sumai bheakohasiliaka bhake malape, tee uka ande udhambaaka puuna kau tee madhaki, puuna kau sumai bheakohasiliaka bhake madhaki, roonamo puuna kau tamataua minaaka i bhakena. 34 12:34 Mat. 3:7; 15:18; 23:33; Luk. 3:7; 6:45.Ingkomiu siwuluna ulo, tuaapa bheupogauaka giu momalapena ande ingkomiu umadhaki? Opea ipogauakana muncu itu, siitumo molimbana minaaka i ngangarandamiu! 35 Mia malape bheapogauaka o giu momalapena roonamo abukeaka kalape adhikaia i nuncana fikirina, tee uka mia madhaki apogauaka giu momadhakina roonamo incia abukeaka kadhaki adhikaia i nuncana fikirina. 36 Maka kupogau tee ingkomiu, i wakutuuna eona kiaamati bheaumba, bhari-bharia mia tabeana atanggoa opea ipogauakana manga inda mokogunana. 37 Roonamo pogaumu ingkoo bheapabanarako, tee roonamo pogaumu sumai uka ingkoo bheahukumuko."
Katandaina Nabii Yunus
12:38-42
(Luk. 11:29-32)
38 12:38 Mat. 16:1; Mrk. 8:11; Luk. 11:16.Kasiimpo pia-pia mia ahalii Hukumu Taurati tee manga miana Farisi apogau kooni, "Uma guru, ingkami gauta takamatako upewau saangu tanda." 39 12:39 Mat. 16:4; Mrk. 8:12.Maka Isa alawani, "Amadhaki mpuu tee adhorohaka manga mia i zamani sii-sii! Ingkomiu uemani i Iaku to kupewau tanda giu inda momentela, maka inda bhekudhawuakakomiu tanda tabeana tandana Nabii Yunus. 40 Mboomo Nabii Yunus modhaangiana i nuncana kompona ikane maoge kangengena talu eo talu malo, mboomo sumai uka tee Anana Maanusia bheadhaangia i nuncana kompona tana kangengena talu eo talu malo naile itu. 41 I eona kiaamati bheaumba raʼeatina Niniwe bheapabhangua apobhawa tee manga mia i zamani sii-sii tee ahukumua manga incia. Sababuna manga miana Niniwe sumai atobamo minaaka i dosa-dosana manga, sawakutuuna Nabii Yunus apakawaaka kasameana Kawasana Opu i manga incia, sainamo iwe sii dhaangia molabhina maoge minaaka i Nabii Yunus. 42 I eona kiaamati, bheaumba Ratu Sheba minaaka i saangu lipu i Salata itu bheapabhangua apobhawa tee manga mia i zamani sii-sii tee ahukumua uka. Sababuna Ratu minaaka i tapana alamu sumai aporadhamii aumba to arango hikimatina Nabii Sulaiman, sainamo iwe sii dhaangia molabhina maoge minaaka i Nabii Sulaiman."
Mbuliana Rohi Madhaki
12:43-45
(Luk. 11:24-26)
43 "Ande o rohi madhaki alimbamo minaaka i sala samia, rohi sumai bheapekalingka-lingka i tampa-tampa momatuu to apeelo poniuntoana, maka inda apokawaakea. 44 Kasiimpo rohi madhaki apogau kooni, 'Iaku bhekumbuli i bhanua ibholiku.' Sapadhana incia ambuli i bhanua sumai, apotibhaakea akosomo, atosambure, tee areko atoʼatoro. 45 Sabutuna alingkamo tee abhawa pitu rohi mosagaanana molabhina kadhakina minaaka i incia tee manga apesua tee amboore i nuncana mia sumai. Aahirina, kadhaangiana mia incia sumai ambulimo madhaki mpuu minaaka i bhaa-bhaana, tee sumaimo uka bheamembali tee mia i zamani sii-sii."
Isa tee Inana tee Manga Witinaina Umane
12:46-50
(Mrk. 3:31-35; Luk. 8:19-21)
46 Tangasaana Isa apogau tee manga mia bhari sumai, aumbamo inana tee manga witinaina umane. Manga incia akakaro i sambali tee aemani bheapogau tee Incia. 47 Sala samia minaaka i mia bhari sumai apogaumo tee Isa kooni, "Kamatea, inamu tee manga witinaimu umane dhaangia i sambali. Manga incia gauna apogau tee Ingkoo." 48 Kasiimpo Isa alawanimo, "Incema inaku? Incema witiwitinaiku?" 49 Kasiimpo asusumo manga murina tee apogau, "Siimo inaku tee manga witinaiku. 50 Mia mopewauna peeluana Amaku i sorogaa, inciamo witinaiku umane, witinaiku bhawine, tee inaku."

- MATIUS
- <
- 12
- >

*12:1 12:1 I nuncana kitabi hukumuna Taurati, Aulataʼala alarangia manga mia Israel akarajaa i eona Saputuu mamudhaakana manga amembali aponiunto tee asomba i Karona.

12:7 12:7 Mat. 9:13.

12:11 12:11 Luk. 14:5.

12:24 12:24 Mat. 9:34; 10:25.

12:30 12:30 Mrk. 9:40.

12:32 12:32 Luk. 12:10.

12:33 12:33 Mat. 7:20; Luk. 6:44.

12:34 12:34 Mat. 3:7; 15:18; 23:33; Luk. 3:7; 6:45.

12:38 12:38 Mat. 16:1; Mrk. 8:11; Luk. 11:16.

12:39 12:39 Mat. 16:4; Mrk. 8:12.

© 2024 WBT