- BHAA-BHAANA
- <
- 3
- >

3
Maanusia Amandawu i Nuncana Dosa
3:1-24
1 O ulo satotuuna binata mokoʼakalana minaaka i sagala binata momaila ipamembalina KAWASANA OPU Aulataʼala. Saangu wakutuu aabhakimo o ulo i bhawine sumai, "Atotuu Aulataʼala afirimani, 'Bholi ukandea bhake minaaka i puu opea uka i nuncana i inawu sii?' "
2 Apogaumo bhawine sumai i ulo sumai, "Bhake minaaka i manga puuna kau i nuncana inawu sii membali ingkami takandea, 3 maka to bhake minaaka i puuna i tanga-tangana inawu sii, Aulataʼala afirimani, 'Bholi ingkomiu ukande bhake sumai tee bholi ingkomiu udhingkua, ara umate.'"
4 Kasiimpo apogaumo o ulo sumai i bhawine sumai, "Ingkomiu inda sampeampearo bheumate. 5 Roonamo, Aulataʼala amataua ande i eo ingkomiu ukandeakea matamiu bheatobungkale, tee ingkomiu bheumembali mboomo Aulataʼala, umataua to momalapena tee momadhakina."
6 Bhawine sumai akamata ande bhakena puu sumai amalape to atokande tee amakesa kamataana. Tee uka, puu sumai amakesa roonamo aumbaaka akala malape. Sumaimo, aalamea bhake sumai kasiimpo akandea. Sapadhana sumai adhawuakamea uka i umanena mopobhawana, tee umanena uka akandemea. 7 Sanampuu, atobungkalemo matana rua mbalia tee manga incia amataua ande akalealea. Kasiimpomo manga incia atapi-tapi manga tawana puuna ara*3:7tawana puuna ara: Mboomo tawa momaoge tee amaewa. to apamembalia katutubhina auratina.
8 Kasiimpo manga incia arango ande KAWASANA OPU Aulataʼala alingka i inawu i wakutuuna ngaluna konowia, maka maanusia tee bhawinena sumai abuniakamo karona minaaka i aroana KAWASANA OPU, i tanga-tangana manga puuna i nuncana inawu. 9 Maka KAWASANA OPU Aulataʼala agoraaka maanusia sumai tee aabhamo, "Iapai ingkoo?"
10 Lawanina, "Wakutuuna iaku kurango suaramu i nuncana inawu sii, kumembali kumaeka roonamo kukalealea. Sababuna itu, kuopo."
11 Firimanina, "Incema mopaumbako ande ukalealea? Mboona ukande bhake minaaka i puu mopadhana iparintangiakaku bholi ukandea?"
12 Alawanimo maanusia sumai, "Bhawine idhikamu i saripiku, inciamo modhawuakaaku bhakena minaaka i puuna kau, sumaimo kukandea."
13 Kasiimpomo KAWASANA OPU Aulataʼala aabhamo i bhawine sumai, "Opea ipewaumu sii?" Lawanimo bhawine sumai, "O ulo sumai mogau-gauaku, sumaimo kukandemea bhake sumai."
14 Sabutuna, afirimanimo KAWASANA OPU Aulataʼala i ulo sumai,
"Roonamo ingkoo upewau mboo sumai,
kutundako molabhina sagala kadhambaaka tee binata maila.
Ingkoo bheupondele tee kompomu,
tee ingkoo bheukande ngawuna tana saʼumurua dhadhimu.
15 Iaku bhekupadhaangia pomusuia i tanga-tangana ingkoo tee bhawine sii,
i tanga-tangana siwulumu tee siwuluna.
Siwuluna bheapahancurua bhaamu,
tee ingkoo bheapekambelaia korontunguna."
16 Firimanina i bhawine sumai,
"Iaku bhekupekabharia kanarakaamu i wakutuuna ubhawa-bhawa,
tee karasaimu ingkoo bheupalaahiriaka anaana.
Moomini mboo sumai, ingkoo bheusadia gaumu to umanemu,
tee incia bheakokuasa i bhawona ingkoo."
17 Kasiimpomo firimanina i Adamu,
"Roonamo uperangoia pogauna bhawinemu
tee ukande bhake minaaka puu mopadhana iparintangiakaku i ingkoo, 'Bholi ukandea,'
sumaimo atotundamo tana roonamo ingkoo.
Tee umarasaiakea ingkoo bheukande hasilina, saʼumurua dhadhimu.
18 Tana bheatuwuaka rumpu mokorui tee kau mokorui to karomu,
tee manga penembula i tana bheamembali kinandemu.
19 Tee umarasaiakea ingkoo bheupeelo kinandemu
sampe ingkoo umbuli pendua umembali tana, roonamo minaaka iwe siitu ingkoo aalako.
Sababuna ingkoo satotuuna o ngawu,
tee bheupendua membali ngawu."
20 Maanusia sumai asarongiakea bhawinena Hawa†3:20 Hawa: I nuncana pogauna Ibrani oni incia sii akomaʼana "dhadhi." sababuna inciamo inana minaaka bhari-bharia modhadhina.
21 KAWASANA OPU Aulataʼala akarajaa pakea minaaka i kulina binata to maanusia tee bhawinena sumai, kasiimpomo apapakeakea i manga incia. 22 Kasiimpomo afirimanimo KAWASANA OPU Aulataʼala, "Satotuuna maanusia sumai padhamo amembali mboomo sala saangu minaaka Ingkami, momatauna kalape tee kadhaki. Rampaakanamo sumai, bholi ara incia apaulu limana tee aalea uka bhakena puuna idhadhiaka sumai kasiimpomo akandemea, saanampuu incia dhadhi saʼumurua." 23 Sababuna sumai KAWASANA OPU Aulataʼala atumpua alimba minaaka i Inawuna Eden to akarajaa tana, tampa asalana incia aalea. 24 Incia awulu maanusia sumai alimba, kasiimpomo i wetana timbu i Inawuna Eden tee adhikaakea rua mia malaaʼekatina kerub‡3:24 malaaʼekatina kerub: Kaomu malaaʼekati motandaina umbaana tee kamuliana Aulataʼala. tee samata hancu mokarore-rorena tee mopekapatiina i sagala rope to mojaganina dhala moporopena i puu idhadhiaka sumai.

- BHAA-BHAANA
- <
- 3
- >

*3:7 3:7 tawana puuna ara: Mboomo tawa momaoge tee amaewa.

†3:20 3:20 Hawa: I nuncana pogauna Ibrani oni incia sii akomaʼana "dhadhi."

‡3:24 3:24 malaaʼekatina kerub: Kaomu malaaʼekati motandaina umbaana tee kamuliana Aulataʼala.

© 2024 WBT