- ZABURU
- <
- 66
- >

66
Kasukuru roonamo Miana Israel Atotulungi
66:1-20
1 To kapalana molaguna. Laguna Zaburu.
Sambo-sambomo to Aulataʼala, e saangua alamu!
2 Laguakamo manga lagu kapujia tee umuliangimea o sarona,
muliangimea o kapujiana to Incia.
3 Pakawaakea i Aulataʼala, "Tapanamo atomaeka ipewaumu!
Roonamo kuasamu amaoge, sumaimo o musu-musumu atungku tee arengku i aroamu.
4 Saangua dunia asuju asombako.
Manga incia apuji-pujiko,
tee alaguaka lagu kapujia to saromu."
Sela
*66:4 Sela: Aipomo tandana to aunto wakutuuna lagu sumai atolaguaka, atawa o tanda to ahanda apekaogea o suarana, atawa onina gambusuna.
5 Mai, kamatea opea ipewauna Aulataʼala,
ipewauna inda momentela to maanusia.
6 66:6 Limb. 14:21-29.Incia abhalii tawo amembali tana matuu,
tee manga opu-opuata apolimba i umala tee adhala ae.†66:6 I aeati incia sii, moburina zaburu incia sii apogauaka rua kajadia inda momentela iapai Aulataʼala atulungi miana Israel apolimba i uwe. Wakutuuna Musa tee miana Israel abholi Mesir, manga incia amembali apalaiaka karona minaaka i tantarana Firaun sapadhana Aulataʼala aweta Tawo Towu Lambe mamudhaakana manga incia amembali adhala i tanga-tangana tee akawa i sawetana. Kasiimpo 40 tao i aroa, Aulataʼala apaunto siwuluna Umala Yordan mamudhaakana Yusak tee miana Israel adhala i tanga-tangana umala incia sumai tee apesuaiki Tana Kanaan.
Siitumo ingkita takaunde-unde roonamo bhari-bharia ipewauna.
7 Incia aparinta tee kakaana to saʼumurua,
tee o matana ajagani manga lipu
mamudhaakana manga mia mobhalia inda asomboaka karona.
Sela
8 Pujimo Aulataʼalamami, e manga lipu,
parangoakamea o kapujiamiu i Incia!
9 Incia mojagani inyawamami mamudhaakana inda tamate,
tee inda ataroakea o aemami asindoli.
10 E Aulataʼala, Ingkoo padhamo manga uuji,
tee manga pekangkilo mboomo mia mopekangkilona pera i nuncana waa.
11 Ingkoo upapesua ingkami i nuncana jari,
tee udhika bhawa momatamo i bhawona torukumami.
12 Ingkoo utaroakea manga mia alanda-landaki bhaamami.
Ingkami talaloi waa tee mawa,
maka Ingkoo ubhawa ingkami i tampa momalape tee momalalesa.
13 Iaku bhekupesua i nuncana bhanuamu tee kubhawa kurubani itunu.
Iaku bhekupomea tolauna oniku
14 ibhoasakaku minaaka i ngangaku i wakutuuna kumaseke.
15 Iaku bhekupasombaaka to Ingkoo
manga kurubani itunu minaaka i binata momalompo,
tee momawonduna bhouna minaaka i dumba umane.
Iaku bhekupasombaakako manga sapi umane tee bhembe umane.
Sela
16 Mai perangoia, e bhari-bharia mia momaeka i Aulataʼala!
Iaku bhekupetulatulaaka opea mopadhana ipewauna to iaku.
17 Tee ngangaku kugoraakea
sabutuna o dhelaku alaguaka lagu kapujia to Incia.
18 Ande kumaasiaka giu madhaki i nuncana ngangarandaku,
atantumo o Aulataʼala amendeu aperangoiaku.
19 Maka o Aulataʼala aperangoia,
Incia amaheruakaaku wakutuuna kudoʼa.
20 Atopujimo o Aulataʼala,
moperangoina doʼaku
tee inda apekaridhoakaaku o kaasina molagina minaaka i karoku.

- ZABURU
- <
- 66
- >

*66:4 66:4 Sela: Aipomo tandana to aunto wakutuuna lagu sumai atolaguaka, atawa o tanda to ahanda apekaogea o suarana, atawa onina gambusuna.

66:6 66:6 Limb. 14:21-29.

†66:6 66:6 I aeati incia sii, moburina zaburu incia sii apogauaka rua kajadia inda momentela iapai Aulataʼala atulungi miana Israel apolimba i uwe. Wakutuuna Musa tee miana Israel abholi Mesir, manga incia amembali apalaiaka karona minaaka i tantarana Firaun sapadhana Aulataʼala aweta Tawo Towu Lambe mamudhaakana manga incia amembali adhala i tanga-tangana tee akawa i sawetana. Kasiimpo 40 tao i aroa, Aulataʼala apaunto siwuluna Umala Yordan mamudhaakana Yusak tee miana Israel adhala i tanga-tangana umala incia sumai tee apesuaiki Tana Kanaan.

© 2024 WBT