- MARKUS
- <
- 5
- >

5
Isa Apadhencu Manga Rohi Madhaki minaaka i Miana Gerasa
5:1-20
(Mat. 8:28-34; Luk. 8:26-39)
1 Kasiimpo akawamo manga incia i sawetana tawo, i lipuna miana Gerasa. 2 Sasapona minaaka i bhangka, dhaangia samia umane ipesuaikina rohi madhaki aumbati Isa minaaka i koburu. 3 Mia incia sumai amboore i koburu tee indamo dhaangia o mia momembalina mobhokea moomini tee rante. 4 Roonamo amenturumo incia atolangke tee atorante, maka o rante sumai abhotukia tee o langkena uka akatukia. Jadi indamo dhaangia o mia mokapoia to motaangia. 5 Sadia o malo tee eo mia incia sumai dhaangia i koburu tee uka i manga kabumbu apoose akakee-kee tee o badana abhebheakea tee bhatu.
6 Wakutuuna mia sumai akamata Isa minaaka i karidhoana, incia abuntulimo tee asuju i aroana. 7 Kasiimpo rohi madhaki sumai apekee makaa tee apogau, "Opea urusamu tee iaku, e Isa, Anana Aulataʼala Momalanga? Tee sarona Aulataʼala, iaku kuemani, bholi usikisaaku!" 8 Incia apogau mboo sumai roonamo Isa padhamo apogau "E rohi madhaki, limbamo minaaka i mia incia sii!"
9 Aabhamo o Isa, "Incema o saromu?"
Lawanina, "Saroku o Legion,*5:9 Legion: Maʼanana Legion sumai i nuncana pogau Roma "Batalion," saangu kolompona suludadu momaoge minaaka i tantarana Roma, tee kabharina manga suludadu sumai kera-kera pata rewu mia sakawana nama rewu mia. Rohi madhaki sumai apake sarona Legion roonamo manga rohi madhaki mopesuaikina mia incia sii abhari mpuu. roonamo ingkami tabhari." 10 Kasiimpo incia aemani mpuu mentene mpearo i Isa mamudhaakana manga incia inda atumpua alingka minaaka i lipu incia sumai.
11 Wakutuu incia sumai dhaangia saguluma†5:11 saguluma: Saangu rombongana maanusia atawa binata. maoge o bhawu i bhawona kabumbu tangasaana apeelo kinande. 12 Manga rohi madhaki sumai aemani i Isa, tee apogau, "Mangaundaakamo tapesuaiki manga bhawu sumai." 13 Jadi o Isa aundapia iemanina manga incia, kasiimpo alimbamo manga rohi madhaki minaaka i mia incia sumai tee apesuaikimo manga bhawu sumai. Gulumana bhawu sumai asabu pekadhei minaaka i bhiwina pimpi alausaka i tawo. Bhari-bharia amate atanggalamu i tawo sumai, kabharina kera-kera rua rewu mbaa.
14 Manga mia modhambaakana gulumana bhawu sumai aposabuntulimo. Manga incia apetulatulaaka hali incia sumai i kota tee i kampo-kampo i saripina, tee manga mia uka aposaumbamo to akamata opea momembalina. 15 Wakutuuna manga incia aumba i Isa, manga incia akamata mia ipesuaikina rohi madhaki sumai tangasaana akatoro-toro iwe sumai tee apadhamo apobhaju. Incia asadaramo, sabutuna manga mia bhari sumai amaekamo. 16 Manga mia mokamatana kajadia incia sumai apetulatulaakea bhari-bharia opea momembalina tee mia ipesuaikina rohi madhaki sumai, tee uka manga bhawu sumai. 17 Kasiimpo manga mia modhaangiana iwe sumai aemani mpuu mamudhaakana o Isa alimba minaaka i lipuna manga incia.
18 Wakutuuna Isa akompa i bhangka, mia ipesuaikina rohi madhaki i saao aemani mpuu mamudhaakana aundaakea aose Incia. 19 Maka o Isa inda aundaakea. Pogauna Isa, "Mbulimo i bhanuamu, i manga witinaimu, tee upakoleleakea to manga incia sagala giu mopadhana ipewauna Kawasana Opu to karomu tee tuaapa Incia amaasiakako." 20 Kasiimpo alingkamo mia mopadhana ipesuaikina rohi madhaki sumai tee apepuumo apakoleleaka bhari-bharia giu mopadhana ipewauna Isa to karona i lipu Dekapolis‡5:20 Dekapolis: Maʼanana Dekapolis "Sapulu Kota." O raʼeatina manga kota sumai dhaangia mia abhari inda motolentuna miana Yahudi., tee bhari-bharia mia uka amente.
Isa Apadhadhi Anana Yairus tee Apaunto Panyakina Samia Bhawine Momapiina Abusakaaka Raa
5:21-43
(Mat. 9:18-26; Luk. 8:40-56)
21 5:21 Mat. 5:15; Luk. 11:33. Sapadhana incia sumai, Isa apendua abhose tee bhangka. Sakawana i sawetana, abhari mpuu o mia moumbana mopolibu-libuakea. Wakutuuna Incia adhaangia i bhiwina tawo, 22 5:22 Mat. 10:26; Luk. 12:2. aumbamo samia kapalana tampana ibaadatina miana Yahudi o sarona Yairus. Wakutuuna incia akamata Isa, incia asujumo i aroana 23 tee aemani mpuu i Isa, "Anaku bhawine saidhepo amate. Umbamo tee udhikaakamea limamu to incia, mamudhaakana aunto kapiina tee adhadhi." 24 5:24 Mat. 7:2; Luk. 6:38. Jadi alingkamo Isa apobhawa tee incia.
Mia bhari aosea apoose apojungku-jungkuri i saripina. 25 I tanga-tangana mia bhari sumai, dhaangia samia bhawine mosagaanana sapulu rua taomo akangkanaia kapii busakaaka raa.§5:25 kapii busakaaka raa: Hukumuna Taurati apogauaka mia mokopanyakina sumai anaajisi, sabutuna ande dhaangia o mia mouncurana i tampa iuncuramikina, atawa mouncurana i kolemana tee modhingkua, sumaimo mia incia sumai bheakangkanaia naajisi uka. Rampaakanamo sumai, mia mokopanyakina kapii busakaaka raa inda amembali apesua i tampana ibaadati atawa araraeaaka manga eona raraeana agamana Yahudi. 26 Bhawine incia sii abharimo mpuu apolancau i manga dhotoro tee apadhamea bhari-bharia harataana to apolancauaka, maka inda auntoakea uka o kapiina maka soo ahanda. 27 Incia padhamo arango lele pokaina tee ipewauna Isa, sumaimo incia apekakasumo i Isa minaaka i talikuna i tanga-tangana polibu-libuana mia bhari sumai. Kasiimpo bhawine sii adhingku jubana Isa 28 roonamo fikirina, "Ande kumembali kudhingku moomini soo jubana, sumaimo panyakiku sii bheaunto." 29 Lausaka auntomo panyakina abusakaaka raa tee incia anamisia abebasimo minaaka i panyakina.
30 I wakutuu incia sumai uka o Isa amataua ande dhaangia tee tanaga molimbana minaaka i nuncana karona. Kasiimpo Incia abhalili badana tee aabha, "Incema modhingkuna jubaku?"
31 Alawanimo manga murina, "E Opu, Ingkoo ukamatea tuaapa manga mia bhari sii apojungku-jungkuri i saripimu, maka Ingkoo soo uabha, 'Incema modhingkuaku?' "
32 Maka o Isa atorosu apotonto i saripina to amatauaka incema mopadhana modhingkua. 33 Bhawine momatauna opea momembalina tee karona sumai arengku tee amaeka asuju i aroana Isa tee apetulatulaakamea bhari-bharia momembalina tee karona. 34 Pogauna Isa i bhawine sumai, "E anaku, iimanimu mopasalaamatiko. Mbulimo tee ngangaranda motanangi tee ubebasimo minaaka i panyakimu!"
35 Wakutuuna Isa tangasaana apogau, dhaangia pia mia moumbana minaaka i bhanuana Yairus. Manga incia apogau tee Yairus, "Anamu amatemo, pokia ingkoo dhaangiapo uka uganggu Guru?"
36 Maka o Isa inda afaduliaka pogauna manga mia sumai tee Incia apogaumo i kapalana tampana ibaadatina miana Yahudi sumai, "Bholi umaeka; soo uparacaeamo!"
37 Inda dhaangia samia uka iundaakana Isa to moosea, tangkanamo o Petrus, Yakub, tee Yahya witinaina Yakub. 38 Sakawana i bhanuana kapalana tampana ibaadatina miana Yahudi sumai, Isa akamatamo dhaangia manga mia momarobho, mosukarana, tee motangina tee suara momakaa. 39 Sapesuana, Isa apogaumo tee manga incia, "Pokia ingkomiu umarobho tee utangi? Anaana sii inda amate, maka soo akole."*5:39 maka soo akole: Satotuuna anaana bhawine sumai amatemo, maka o Isa amatau ande Incia bheapadhadhi pendua o anaana sumai. 40 Maka manga mia sumai apotawaiki Isa.
Sapadhana Isa atumpu manga mia iwe sumai alimba, Incia abhawa apesua amana tee inana anaana sumai tee manga murina mopobhawana tee Incia i nuncana kamarana anana sumai.
41 Kasiimpo Incia akeni limana anaana bhawine sumai tee apogau, "Talita kum," (maʼanana, "E anaana bhawine, Iaku kupogau tee ingkoo, bhangumo!"). 42 Anaana sumai alausaka abhangu kasiimpo alipa mai (umuruna sapulu rua taomo). Manga incia bhari-bharia amentemo mpuu! 43 Tee mpuu-mpuuna incana o Isa asasi manga incia mamudhaakana bholi dhaangia o mia mosagaanana momatauna hali incia sumai. Kasiimpo Isa apogau tee manga incia mamudhaakana o anaana sumai adhawua akande.

- MARKUS
- <
- 5
- >

*5:9 5:9 Legion: Maʼanana Legion sumai i nuncana pogau Roma "Batalion," saangu kolompona suludadu momaoge minaaka i tantarana Roma, tee kabharina manga suludadu sumai kera-kera pata rewu mia sakawana nama rewu mia. Rohi madhaki sumai apake sarona Legion roonamo manga rohi madhaki mopesuaikina mia incia sii abhari mpuu.

†5:11 5:11 saguluma: Saangu rombongana maanusia atawa binata.

‡5:20 5:20 Dekapolis: Maʼanana Dekapolis "Sapulu Kota." O raʼeatina manga kota sumai dhaangia mia abhari inda motolentuna miana Yahudi.

5:21 5:21 Mat. 5:15; Luk. 11:33.

5:22 5:22 Mat. 10:26; Luk. 12:2.

5:24 5:24 Mat. 7:2; Luk. 6:38.

§5:25 5:25 kapii busakaaka raa: Hukumuna Taurati apogauaka mia mokopanyakina sumai anaajisi, sabutuna ande dhaangia o mia mouncurana i tampa iuncuramikina, atawa mouncurana i kolemana tee modhingkua, sumaimo mia incia sumai bheakangkanaia naajisi uka. Rampaakanamo sumai, mia mokopanyakina kapii busakaaka raa inda amembali apesua i tampana ibaadati atawa araraeaaka manga eona raraeana agamana Yahudi.

*5:39 5:39 maka soo akole: Satotuuna anaana bhawine sumai amatemo, maka o Isa amatau ande Incia bheapadhadhi pendua o anaana sumai.

© 2024 WBT