- ZABURU
- <
- 108
- >

108
Sukuru tee Doʼa
(57:8-12; 60:7-14)
1 Lagu. Zaburuna Daud.
2 108:2-6 Zab. 57:8-12.Ngangarandaku amatangka, e Aulataʼala!
Gauku bhekulaguaka lagu kapujia to Ingkoo.
Bhangumo, e inyawaku!
3 Iaku bhekubhangu tee kumagasiaaka gambusu tee kecapi!
Iaku bhekubhangu raneeooge!
4 Iaku bhekusukuru i Ingkoo i tanga-tangana manga lipu, e KAWASANA OPU,
tee kulaguaka manga lagu kapujia i manga lipu mosagaanana.
5 Sababuna o kaasimu molagina amaoge akawa i laiana,
tee kabanaramu akawa i taʼina ngalu.
6 E Aulataʼala, susuakea kaogesamu i laiana,
tee kamuliangimu i saangua alamu.
7 108:7-14 Zab. 60:7-14.Mangapakana tee kuasamu tee uperangoimea o doʼaku,
mamudhaakana manga mia imaasiakamu atopasalaamati.
8 Aulataʼala padhamo afirimani i tampana momangkilo,
"Iaku gauku kukaunde-unde, tee kupodhawu-dhawuaka Tana Sikhem,
tee kuʼukuru Mbolongana Sukot."
9 Gilead tee Manasye o pewauaku,
Efraim mboomo helem minaaka i ase mojaganina bhaaku,
tee Yuda katukona pamarintaku.
10 Maka o Tana Moab amembali palangga tampana bhanuiana aeku,
tee i bhawona Tana Edom kutudhaaka sandaliku.
E Tana Filistin, Iaku kusambo-sambomo roonamo padhamo kutaloko!"
11 Incema bhemobhawaaku i kota mokobentena makaa sumai?
Incema momembalina moʼantaraaku sakawana i Edom?
12 E Aulataʼala, buaka mencuana Ingkoo mangabhanakana?
E Aulataʼala, Ingkoo inda umaju upobhawa tee tantaramami to taewangi musu.
13 Manga tulungi minaaka i musu,
roonamo o katulungina maanusia inda akoguna.
14 Tapobhawa tee Aulataʼala ingkita tamembali tatalo musuta,
sababuna Incia bhemopahancuruna musuta.

- ZABURU
- <
- 108
- >

108:2 108:2-6 Zab. 57:8-12.

108:7 108:7-14 Zab. 60:7-14.

© 2024 WBT