- WAHIYUU
- <
- 3
- >

3
To Jamaʼa i Sardis
3:1-6
1 "To malaaʼekatina jamaʼa i Sardis burimea mboo sii:
Siimo firimani minaaka i Incia mokenina pitu angua Rohina Aulataʼala tee pitu angua kalipopo sumai: Iaku kumataua bhari-bharia ipewaumiu. Mia afikiria udhadhi garaaka satotuuna iimanimiu amate. 2 Rampaakanamo sumai, ukojaga-jagamo tee upekatangkamea opea modhaangiana i karomiu kananteana o giu incia sumai indapo amate sampeampearo. Roonamo karajaamiu inda saangu uka ipotibhaakaku amondo i aroana Aulataʼalaku. 3 3:3 Mat. 24:43-44; Luk. 12:39-40; Wah. 16:15. Rampaakanamo sumai, udhania opea mopadhana itarimamiu tee irangomiu i piamo itu. Taʼatimea o giu incia sumai tee utobamo. Ande inda ubhangu, sumaimo Iaku bhekuumba mboomo mia manako, tee ingkomiu inda bheumataua sampeampearo naepia o wakutuuna umbaaku.
4 Maka i tanga-tangamiu dhaangia pia mia o miana Sardis inda mopekarombuna pakeana. Manga inciamo sumai bhemolingkana mopobhawana tee Iaku tee pakea maputi roonamo manga incia alaenga to giu incia sumai. 5 3:5 Limb. 32:32-33; Zab. 69:29; Mat. 10:32; Luk. 12:8; Wah. 20:12. Incema-incema mokanana bheapakanaakea juba maputi. Tee o saro-sarona manga incia inda bhekuhapusua minaaka i Kitabina Mia Modhadhina i sorogaa. Iaku bhekuʼakuia o sarona i aroana Amaku tee i aroana manga malaaʼekatina.
6 Incema-incema mokotalingana, incia tabeana aperangoi opea ipogauakana Rohina Aulataʼala to manga jamaʼa."
To Jamaʼa i Filadelfia
3:7-13
7 3:7 Ayb. 12:14; Yes. 22:22. "To malaaʼekatina jamaʼa i Filadelfia burimea mboo sii:
Siimo ipogauakana Momangkilona tee Mobanarana, mokeniakana kuncina Raja Daud.*3:7 kuncina Raja Daud: Aulataʼala ajanjiaka Raja Daud to sala samia siwuluna to aparinta saʼumurua, siitumo Al Masi. Kamata 2Sa. 7:12-16; Luk. 1:32. Jadi Iakumo mokohakuna to mopilina incema bhemopesuana i nuncana pamarintana Aulataʼala. Ande kubungkale bhambana, inda samia uka momembalina motutubhia, tee ande kututubhia, inda samia uka momembalina mobungkalea.
8 Iaku kumataua bhari-bharia ipewaumiu. Kamatea, Iaku padhamo kubungkale bhamba to ingkomiu tee inda samia uka momembalina motutubhia. Iaku kumataukomiu ande inda laulauna umakaa. Maka moomini mboo sumai, ingkomiu utaʼati firimaniku tee inda upesapuaka saroku. 9 3:9 Yes. 43:4; 49:23; 60:14. Iaku bhekupamembali manga pande gau-gau, siitumo jamaʼana Ibilisi, mosarongina karona miana Yahudi garaaka mencuana -- to aumba asuju i aroamiu, mamudhaakana manga incia amataua ande Iaku kumaasiakakomiu. 10 Rampaakanamo ingkomiu uose firimaniku to uantagiaku tee kasabara, Iaku bhekujaganikomiu i wakutuuna kanarakaa bhemokangkanaina saangua dunia, siitumo wakutuuna kuuji bhari-bharia mia momboorena i dunia. 11 Iaku bhekuumba madhei. Jagania pekalape opea modhaangiana i karomu, mamudhaakana inda samia uka moalana mahakotamu. 12 3:12 Yes. 62:2; 65:15; Wah. 21:2. Incema-incema mokanana bhekupamembalia arii kabhelai i nuncana Baitullana Aulataʼalaku, tee incia inda bhealimba minaaka iwe sumai. Iaku bhekuburiakea sarona Aulataʼalaku tee sarona Yerusalem Bhaau to karona. Siitumo o sarona Yerusalem Bhaau mosapona minaaka i sorogaana Kawasana Opuku. Saroku uka bhekuburiakea to karona.
13 Incema-incema mokotalingana, incia tabeana aperangoi opea ipogauakana Rohi to manga jamaʼa."
To Jamaʼa i Laodikia
3:14-22
14 "To malaaʼekatina jamaʼa i Laodikia, burimea mboo sii:
Siimo ipogauakana Incia mokosaroakana Aamin,†3:14 Aamin: Maʼanana 'asatuju mpuu' atawa 'maasangia amembali mboo sumai.' I aeati incia sii o Al Masi asarongi karona tee saro 'Aamin', tee o maʼanana saro incia sii atopajelasiaka i aeati incia sii. siitumo sakusii momembalina motoparacaea tee mobanara, mobhaa-bhaana minaaka i bhari-bharia giu ipadhaangiana Aulataʼala: 15 Iaku kumataua bhari-bharia ipewaumiu. Ingkomiu inda umagari tee uka inda umasodho. Tapanamo kalape ande ingkomiu umagari atawa umasodho. 16 Jadi rampaakanamo soo umasodho-sodho, inda umagari tee inda umasodho tee o kaparacaeamiu samuntangamea, sumaimo Iaku bhekubhanakakomiu minaaka i ngangaku. 17 Ingkomiu upogau, 'Ingkami tarangkaea, abhari o harataamami tee inda tee ikuraakamami.' Garaaka inda usadaria tapanamo kanarakaamiu tee o kadhaangiamiu atomaasiaka inca! Ingkomiu umisikini, umawilo, tee ukalealea. 18 Rampaakanamo sumai kuudhaniakakomiu mamudhaakana uali minaaka i Iaku manga giu incia sii: Bulawa asilii mopadhana irabu tee waa mamudhaakana urangkaea; pakea maputi to upakea tee indaaka umaea roonamo ukalealea; tee lancau to ajampuakea i matamu mamudhaakana umembali upokamata.
19 3:19 Ams. 3:12; Ibr. 12:6. Manga mia imaasiakaku satotuuna manga incia iudhaniakaku tee ihukumuku. Rampaakanamo sumai, umpuu-mpuumo tee utobamo! 20 Kamatea! Iaku kukakaro i aroana bhambamiu tee kubhokua. Ande dhaangia o mia morangona suaraku, tee abungkaleakaaku bhambana, sumaimo Iaku bhekupesua kupokawaakea, kasiimpo kukande kupobhawa tee incia.
21 Incema-incema mokanana bhekuundaakea auncura tee Iaku i bhawona kauncuramakaku, apokana uka tee Iaku mokanana sii kuuncura kupobhawa tee Amaku i bhawona kauncuramakana.
22 Incema-incema mokotalingana, incia tabeana aperangoi opea ipogauakana Rohina Aulataʼala to manga jamaʼa."

- WAHIYUU
- <
- 3
- >

3:3 3:3 Mat. 24:43-44; Luk. 12:39-40; Wah. 16:15.

3:5 3:5 Limb. 32:32-33; Zab. 69:29; Mat. 10:32; Luk. 12:8; Wah. 20:12.

3:7 3:7 Ayb. 12:14; Yes. 22:22.

*3:7 3:7 kuncina Raja Daud: Aulataʼala ajanjiaka Raja Daud to sala samia siwuluna to aparinta saʼumurua, siitumo Al Masi. Kamata 2Sa. 7:12-16; Luk. 1:32.

3:9 3:9 Yes. 43:4; 49:23; 60:14.

3:12 3:12 Yes. 62:2; 65:15; Wah. 21:2.

†3:14 3:14 Aamin: Maʼanana 'asatuju mpuu' atawa 'maasangia amembali mboo sumai.' I aeati incia sii o Al Masi asarongi karona tee saro 'Aamin', tee o maʼanana saro incia sii atopajelasiaka i aeati incia sii.

3:19 3:19 Ams. 3:12; Ibr. 12:6.

© 2024 WBT