- BHAA-BHAANA
- <
- 9
- >

9
Pojanjiana Aulataʼala tee Nuh
9:1-17
1 Kasiimpomo Aulataʼala abarakati Nuh tee manga anana tee afirimani i manga incia, "Koana-anamo koopu-opuamo tee ahandamo kabharina tee pabukemea alamu. 2 Namisi kaeka tee rengku i ingkomiu bheakangkanai sagala binata i alamu, sagala manu-manu i antara, sagala mopondelena i tana, tee sagala ikane i tawo. Bhari-bharia sumai kupasaraakaakea i nuncana limamu. 3 Sagala mokomingkuna, siitumo modhadhina, bheamembali kinandemiu. Bhari-bharia sumai kudhawuaka to ingkomiu, pokana giuna mboomo manga penembula maijo.
4 Maka bholi ukande o dagi mokoraa, roonamo inyawana sumai dhaangia i nuncana raa. 5 Iaku tantumo bhekutuntu kabholosi to raamu, siitumo inyawamu. Iaku bhekutuntu kabholosi minaaka i bhari-bharia binata, tee uka maanusia. Iaku bhekutuntu kabholosi to inyawana maanusia minaaka i limana samaanusiana.
6 Incema mobusakana raana maanusia,
raana bheabusakaakea uka maanusia,
roonamo Aulataʼala padhamo apamembali maanusia
mboomo sandarana karona.
7 Maka ingkomiu, koana-anamo koopu-opuamo tee ahandamo kabharina. Pabukemea alamu tee ahandamo kabharina i bhawona alamu sii."
8 Kasiimpomo Aulataʼala afirimanimo pendua i Nuh tee i manga anana mopobhawana tee incia, 9 "Satotuuna, Iaku kupatotapuaka pojanjiaku tee ingkomiu tee siwulumiu naile itu, 10 tee sagala mahaluku mokoinyawa mopobhawana tee ingkomiu, manu-manu, kadhambaaka tee sagala binata maila modhaangiana mopobhawana tee ingkomiu, bhari-bharia molimbana minaaka i bhangka maoge, siitumo sagala binata i alamu. 11 Iaku kupatotapuaka pojanjiaku tee ingkomiu: Indamo bheapendua uka sagala mahaluku apabinasea o uwena mawa, tee indamo bheapendua uka dhaangia uwena mawa to apabinasa alamu."
12 Aulataʼala uka afirimani, "Siimo tandana pojanjiaku ipadhaangiaku i tanga-tangana Iaku tee ingkomiu tee sagala mahaluku modhadhina mopobhawana tee ingkomiu, saangu pojanjia to bhari-bharia siwulumiu torotorosu saʼumurua: 13 Ntorouweku kudhikaia i taʼina ngalu, tee siitumo bheamembali tandana pojanjiana i tanga-tangana Iaku tee alamu. 14 Ande Iaku kuumbaaka taʼina ngalu i bhawona alamu tee ntorouwe sumai atokamata i manga taʼina ngalu, 15 Iaku bhekuudhani*9:15 kuudhani: Maʼanana Aulataʼala amaheruakea giu incia sumai. pojanjiaku modhaangiana i tanga-tangana Iaku tee ingkomiu tee sagala mahaluku modhadhina, sagala mokoinyawana. Indamo bheapendua uwe amembali uwena mawa to apabinasa sagala mahaluku. 16 Ande ntorouwe sumai dhaangia i taʼina ngalu, siitumo Iaku bhekukamatea tee kuudhani pojanjiaku saʼumurua i tanga-tangana Aulataʼala tee sagala mokoinyawana, siitumo sagala mahaluku modhaangiana i alamu."
17 Kasiimpomo Aulataʼala afirimanimo i Nuh, "Siimo tandana pojanjiaku mopadhana ipatotapuakaku i tanga-tangana Iaku tee sagala mahaluku modhaangiana i alamu."
Nabii Nuh tee Manga Anana
9:18-29
18 Manga anana Nuh molimbana minaaka i bhangka maoge sarona Sem, Ham, tee Yafet. Ham satotuuna o amana Kanaan. 19 Talu miana sii siitumo manga anana Nuh, tee minaaka i manga incia sii amantalemo raʼeatina bhari-bharia alamu.
20 Nuh amembali pande poinawu tee inciamo mobhaa-bhaana mokarajaana inawuna angguru. 21 Saangu wakutuu sapadhana Incia asumpu angguru, amalangomo incia tee apotidhole akalealea i nuncana kemana. 22 Ham, o amana Kanaan, akamata auratina amana, kasiimpomo apetulatulaakea i rua mia witinaina i sambali. 23 Kasiimpomo Sem tee Yafet aalamo satuwu kae kasiimpo apasampea i awaana manga rua miaia. Sapadhana incia sumai, manga incia asowo i talikuna tee atutubhi auratina amana manga. Rouna manga abhalilia saweta mamudhaakana inda akamata auratina amana manga.
24 Wakutuu Nuh aepemo minaaka i kalangona angguru tee amataua opea mopadhana ipewauna anana kaepuna i incia, 25 apogaumo incia,
"Kutundakomo Kanaan!†9:25 Kutundakomo Kanaan: Nabii Nuh akilalea tuaapa kadhakina akalana Kanaan tee manga siwuluna bhemomembalina naile naipua. Kamata Im. 18:3-28, iwe sumai atogambara tuaapa kadhakina pemingkuina manga miana Kanaan.
Bholiakamo incia amembali bhatua minaaka i tanga-tangana manga bhatua to manga witinaina."
26 Pogauna uka,
"Sagala puji to KAWASANA OPU, Aulataʼalana Sem!
Bholiakamo Kanaan amembali bhatuana.
27 Sio-siomo Aulataʼala apekalalesaia mbooresana Yafet!‡9:27 Yafet: Sarona Yafet aposiingi tee pogau Ibrani akomaʼana "apekalalesaia."
Bholiakamo incia amboore i nuncana manga kemana Sem tee bholiakamo Kanaan amembali bhatuana."
28 Nuh dhaangiapo adhadhi 350 tao sapadhana uwena mawa sumai. 29 Sumaimo, Nuh akawa umuruna 950 tao, kasiimpomo incia amate.

- BHAA-BHAANA
- <
- 9
- >

*9:15 9:15 kuudhani: Maʼanana Aulataʼala amaheruakea giu incia sumai.

†9:25 9:25 Kutundakomo Kanaan: Nabii Nuh akilalea tuaapa kadhakina akalana Kanaan tee manga siwuluna bhemomembalina naile naipua. Kamata Im. 18:3-28, iwe sumai atogambara tuaapa kadhakina pemingkuina manga miana Kanaan.

‡9:27 9:27 Yafet: Sarona Yafet aposiingi tee pogau Ibrani akomaʼana "apekalalesaia."

© 2024 WBT