- BHAA-BHAANA
- <
- 15
- >

15
Pojanjiana Aulataʼala tee Abram (Nabii Ibrahim) to Siwuluna
15:1-21
1 Sapadhana sagala giu kajadia incia sumai, aumbamo Firimanina KAWASANA OPU i Abram i nuncana saangu pokamata,
"Bholi maeka, Abram! Iakumo peulusamu.
Fahalamu bheamaoge mpuu."
2 Alawanimo Abram, "E Rajaku KAWASANA OPU, opea o faʼedana ande Ingkoo udhawuaku fahala? Sampe sii-sii iaku indapo tee anaku, tee bhemoalana tinaurakana bhanuaku soomo Eliezer, miana Damsyik sumai." 3 Pogaumo Abram uka, "Satotuuna, Kawasana Opu indapo udhawuaku siwulu, sabutuna bhatua molaahirina i bhanuaku bhemoalana tinaurakaku." 4 Maka aumbamo firimanina KAWASANA OPU i incia mboo sii, "Mencuana mia incia siitu bhemoalana tinaurakamu, tabeana anamu karomu bhemoalana tinaurakamu." 5 Kasiimpomo Incia abhawea Abram alimba tee afirimani, "Potingaramo i laiana tee gagaria manga kalipopo ande ingkoo membali ugagaria." Firimanina i incia, "Mboomo sumai kabharina siwulumu naile itu." 6 Kasiimpomo aparacaeamo Abram i KAWASANA OPU, tee hali incia sumai agagariakamea to incia to kabanara.*15:6 kabanara: Nabii Ibrahim abanara, ataʼati, tee amakate (oni Ibrani: tsadiq) mencuana kabholosina to amalana, sainamo rampaakanamo incia aparacaea opea ijanjiakana Aulataʼala to incia.
7 Incia afirimani uka i Abram, "Iakumo KAWASANA OPU, mobhawana ingkoo ulimba minaaka i Ur di Babilonia to modhawuakana lipu sii i ingkoo to amembali pewauamu."
8 Pogaumo Abram, ""E Rajaku KAWASANA OPU, tuaapa kumataua ande lipu sii bheamembali pewauaku?"
9 Firimanina KAWASANA OPU i incia, "Alamo to Iaku sambaa sapi bhawine akoʼumuru talu tao, sambaa bhembe bhawine akoʼumuru talu tao, sambaa dumba umane akoʼumuru talu tao, sambaa anana manu-manu bhokuru, tee sambaa anana manu-manu jarajara." 10 Kasiimpo Abram alingka aalamo bhari-bharia sumai to KAWASANA OPU, awetaia manga kadhambaaka membali rua weta, kasiimpomo adhikaia weta saanguna apoaro tee mosagaanana.†15:10 awetaia manga kadhambaaka membali rua weta: Mboo sumaimo manga mia i zamanina Ibrahim asumpa to saangu pojanjiana. Maka manu-manu inda awetaia rua weta. 11 Wakutuu manu-manu bunia asampa i bhawona dagi isumbele sumai, Abram uka asioa.
12 Wakutuuna matanaeo apepuumo asoo, Abram atokole mpuu. Saanampuu kagalapu motomaeka mpuu akumutia. 13 Kasiimpo KAWASANA OPU afirimani i Abram, "Mataua tee tandaia, ande siwulumu bheamembali dhaga i lipu mencuana lipuna manga. Manga incia bheapabhatuaia tee apanarakaaia 400 tao kangengena. 14 Maka sumaimo, lipu mopabhatuana manga incia bhekuhukumua, tee sapadhana sumai manga incia bhealimba abhawa harataana mobharina. 15 Sainamo dhadhimu bheamembali mboo sii: ingkoo bheumate tee umasanaamo tee bheutokoburu umancuanamo mpuu. 16 Siwulumu bheamboore i lipu sumai sakawana i pata tapina, dhaampomo opua itoputuna bheambuli iwe sii, roonamo dosana miana Amori‡15:16 miana Amori: Sarona to bhari-bharia mia i Tana Kanaan (Tana Palestina i zamani mangenge --kamata 1Sa. 7:14). Sapadhana apamondo manga dosana, sumaimo tanana manga incia bheidhawuakana i miana Israel. indapo akawa katamona sabutuna indapo afaraluu kuhukumua."
17 Sapadhana matanaeo asoomo tee eo amembalimo agalapu, saanampuu atiumbamo saangu dhalika mokowaa mokoombuna tee oboro mokarore-rorena alalo i tanga-tangana manga kadhodhona dagi sumai. 18 I eo incia sumai uka KAWASANA OPU apojanjimo tee Abram, firimanina, "I siwulumu kudhawuakea lipu incia sii, pepuu minaaka i Umala Mesir akawea i umala maoge, sumaimo Umala Efrat, 19 siitumo tanana miana Keni, miana Kenas, miana Kadmon, 20 miana Het, miana Feris, miana Refaim, 21 miana Amori, miana Kanaan, miana Girgasi, tee miana Yebus."

- BHAA-BHAANA
- <
- 15
- >

*15:6 15:6 kabanara: Nabii Ibrahim abanara, ataʼati, tee amakate (oni Ibrani: tsadiq) mencuana kabholosina to amalana, sainamo rampaakanamo incia aparacaea opea ijanjiakana Aulataʼala to incia.

†15:10 15:10 awetaia manga kadhambaaka membali rua weta: Mboo sumaimo manga mia i zamanina Ibrahim asumpa to saangu pojanjiana.

‡15:16 15:16 miana Amori: Sarona to bhari-bharia mia i Tana Kanaan (Tana Palestina i zamani mangenge --kamata 1Sa. 7:14). Sapadhana apamondo manga dosana, sumaimo tanana manga incia bheidhawuakana i miana Israel.

© 2024 WBT