- MARKUS
- <
- 2
- >

2
Mia Morempa Atopaunto Kapiina
2:1-12
(Mat. 9:1-8; Luk. 5:17-26)
1 Pia eo sapadhana incia sumai, wakutuuna Isa ambuli i Kapernaum, atoresamo o lelena ande Incia dhaangia i bhanua. 2 Sabutuna aporomusakamo mia bhari iwe sumai sampe indamo dhaangia uka o tampa moomini i aroana bhamba. Kasiimpo Incia apakawaakea o firimanina Aulataʼala i manga incia. 3 Tangasaana Incia apogau, dhaangia manga mia moumbatia, abhawa samia morempana tee asodhaia pata mia. 4 Maka roonamo abhari mpuu o mia moporomusakana iwe sumai, manga incia inda amembali abhawa mia morempa sumai i Isa. Kasiimpo manga incia akompa i bhawona padhana bhanua*2:4 padhana bhanua i Israel o bhanguna arata, tee manga mia amembali akabhale-bhale tee akole i bhawona padha sumai (kamata Tul. 10:9; Luk. 12:3). , tee abungkalea o padha i totona Isa. Satobungkalena, manga incia apasapomea o mia morempa mopotidholena i bhawona kolemana sumai. 5 Wakutuuna Isa akamata iimanina manga incia, apogaumo Isa i mia morempa sumai, "E anaku, dosamu atoʼamponimo."
6 Dhaangia pia mia o ahalii Hukumu Taurati mouncurana iwe sumai apogaumo i nuncana ngangarandana, 7 "Apokia o mia incia sii apogau mboo sumai? Incia ahina Aulataʼala! Incema mokohakuna to moʼamponina dosa ande mencuana Aulataʼala?"
8 Maka o Isa alausaka amataua i nuncana ngangarandana, ande manga incia tangasaana afikiriaka giu incia sumai. Kasiimpo apogaumo Isa i manga incia, "Pokia ingkomiu ufikiriaka hali incia sumai i nuncana ngangarandamiu? 9 Iapai momamudhana tapogauakea i mia morempa sii, 'Dosamu atoʼamponimo,' atawa, 'Bhangumo, angkamea o kolemamu sumai tee ulingkamo'? 10 Maka Iaku kupogau mboo sii mamudhaakana umataua ande i alamu sii o Anana Maanusia akohaku to aʼamponi dosa," -- kasiimpo Incia apogau i mia morempa sumai -- 11 "Iaku kupogau tee ingkoo, bhangumo, angkamea o kolemamu tee umbulimo i bhanuamu!" 12 Kasiimpo mia incia sumai abhangu tee alausaka aangkea o kolemana, kasiimpo alingka minaaka i aroana manga mia sumai. Manga incia bhari-bharia aposamente, kasiimpo amuliangi Aulataʼala. Pogauna manga incia, "Indapo tee takamata o hali mboo sii!"
Isa Akemba Lewi to Aosea tee Isa Akande tee Bhari Mia Mokodosa
2:13-17
(Mat. 9:9-13; Luk. 5:27-32)
13 Sapadhana sumai, Isa alingkamo pendua i bhiwina Tawona Galilea. Abhari o mia moumbatia, kasiimpo Incia aadhari manga incia. 14 Wakutuuna Isa adhala i tampa incia sumai, Incia akamatamo Lewi bin Alfeus tangasaana auncura i tampana pomeaana balasitee. Kasiimpo Isa apogau tee incia, "Osemo Iaku!" tee Lewi uka akakaromo kasiimpo aosea.
15 Wakutuuna Isa akande i bhanuana Lewi, garaaka abhari uka o pande enena balasitee tee manga mia mokodosa moosena mokandena mopobhawa-bhawana tee Incia tee manga murina. Manga incia dhaangia iwe sumai roonamo abhari i tanga-tangana manga incia moosena Isa. 16 Wakutuuna manga ahalii Hukumu Taurati mominaakana i rombongana Farisi†2:16 rombongana Farisi: Rombongana Farisi saangu rombongana agama Yahudi mosadiana mopotaangiakana bhari-bharia parintana Nabii Musa tee uka opea iranganina opu-opuana manga miana Yahudi. Bhari-bharia Hukumuna Taurati tee adatina opu-opuana tabeana atoose mpuu-mpuu. akamata Isa akande apobhawa tee manga mia mokodosa tee manga pande enena balasitee, apogaumo manga incia tee manga murina Isa, "Apokia Incia akande tee manga pande enena balasitee tee manga mia mokodosa?"
17 Hali incia sumai arangoa Isa, kasiimpo Incia apogau, "Mia momalapena namisina inda afaraluu dhotoro, maka tabeana o mia momapii mofaraluuna dhotoro. Rampaakanamo sumai, Iaku kuumba mencuana to kukemba mia mobanara, maka kuumba to kukemba manga mia mokodosa."
Kaadharina Poasa
2:18-22
(Mat. 9:14-17; Luk. 5:33-39)
18 Saangu wakutuu manga murina Nabii Yahya tee uka manga mia mominaakana i rombongana Farisi tangasaana apoasa.‡2:18 Manga miana Yahudi tangkanamo awaajibu apoasa i eona Raraeana Pomalape (kamata Im. 16:29). Maka manga incia apoasa uka tee totona incana to asusuaka atoba minaaka i dosana, kasukarana incana, tee aemani tulungi i Aulataʼala atawa to tandana ataʼati tee amaeka tee Aulataʼala. Kananeana miana Farisi apoasa i eona Isinini tee eona Arabaʼa. Kasiimpo manga mia aumba tee aabha i Isa, "Apokia manga murina Yahya tee manga murina rombongana Farisi apoasa, sainamo manga murimu inda apoasa?"
19 Lawanina Isa, "Amembali buaka o sabhangkana panganti umane apoasa wakutuuna panganti umane sumai dhaangiapo apobhawa-bhawa tee manga incia? Atantumo inda! Kangengena o panganti umane sumai dhaangiapo apobhawa tee manga incia, manga incia inda amembali apoasa. Tee mboo sumai, kangengena Iaku dhaangiapo kupobhawa-bhawa tee manga muriku, manga incia inda bheapoasa. 20 Maka bheakawa o wakutuuna panganti umane sumai atoala minaaka i manga incia. I wakutuumo incia sumai siimpomo manga incia bheapoasa. Tee mboo sumai, wakutuuna Iaku kutoala minaaka i manga muriku, manga incia bheapoasa."
21 "Inda dhaangia o mia motampolina bhaju momalusa tee atampoliakea sabhenci kae mobhaau, roonamo kae katampoli sumai bheabhenci bhaju sumai, sabutuna o kabhencina bheahanda amaoge. 22 Tee uka inda dhaangia o mia molalina uwena angguru mobhaau i nuncana kadhu kuli momatembo, roonamo uwena angguru mobhaau bheabhenci kadhu kuli sumai, sabutuna o uwena angguru sumai bheatobusaka tee o kadhu kuli sumai bheahancuru. Jadi o uwena angguru mobhaau tabeana atodhika i nuncana kadhu kuli mobhaau§2:22 kadhu kuli mobhaau: I nuncana ibarati incia sii o Isa apogauaka pokaiana tee adati momangenge inda amembali atopotaangiaka ande adhaangiamo kaadhari mobhaau. uka."
Manga Murina Isa Atobhe Gandum i Eona Saputuu
2:23-28
(Mat. 12:1-8; Luk. 6:1-5)
23 2:23 Kap. 23:25. Saangu wakutuu i eona Saputuu, Isa alalo i manga inawuna gandum. Manga murina apepuumo atobhe gandum. 24 Kasiimpo manga mia mominaakana i rombongana Farisi apogau tee Isa, "Kamatea! Apokia i eona Saputuu*2:24 eona Saputuu: I nuncana Hukumuna Taurati, Aulataʼala asasi manga miana Yahudi to akarajaa ande i eona Saputuu mamudhaakana manga incia dhaangia tee wakutuuna to asomba i Kawasana Opu. manga murimu apewau giu iharamuaka?"†2:24 apewau giu iharamuaka: Giu iharamuaka ipogauakana sumai mencuana atobhe gandum minaaka i inawuna mia, roonamo giu incia sumai ahalala i nuncana Hukumuna Taurati (kamata Kap. 23:25) maka manga miana Farisi afikiri ande o murina Isa akarajaa i eona Saputuu. Soʼalina, i nuncana Hukumuna Taurati ande o mia akarajaa i eona Saputuu, amembali atohukumu mate (kamata Limb. 31:13-14).
25 2:25-26 1Sa. 21:1-6. Lawanina Isa, "Buaka ingkomiu indapo padha ubaca opea ipewauna Nabii Daud wakutuuna incia tee manga mia moosea akakuranga tee amaara? 26 2:26 Im. 24:5-9. Incia apesua i nuncana Kema Momangkilona Aulataʼala, i zamanina Abyatar, Imamu Maoge, kasiimpo akande roti pasombaa‡2:26 roti pasombaa: Roti pasombaa sumai adhikaia i meja to asambahea i aroana tampa momangkilo i Kemana Aulataʼala. Sainamo roti pasombaa aharamu to manga mia mencuana imamu, Kawasana Opu inda aabhi Raja Daud tee manga mia moosea akodosa wakutuuna manga incia akande roti incia sumai roonamo amaara kompona. to Aulataʼala, tee adhawuakea uka to manga mia moosea, garaaka aharamu hukumuna ande o roti sumai akandea mia mosagaanana, maka tabeana manga imamu mokandea!" 27 Kasiimpo o Isa apogau uka, "Eona Saputuu atopadhaangia to ahambaaka maanusia, mencuana maanusia to momembalina bhatuana eona Saputuu. 28 Jadi, Anana Maanusia satotuuna Opu mokokuasana to eona Saputuu."

- MARKUS
- <
- 2
- >

*2:4 2:4 padhana bhanua i Israel o bhanguna arata, tee manga mia amembali akabhale-bhale tee akole i bhawona padha sumai (kamata Tul. 10:9; Luk. 12:3).

†2:16 2:16 rombongana Farisi: Rombongana Farisi saangu rombongana agama Yahudi mosadiana mopotaangiakana bhari-bharia parintana Nabii Musa tee uka opea iranganina opu-opuana manga miana Yahudi. Bhari-bharia Hukumuna Taurati tee adatina opu-opuana tabeana atoose mpuu-mpuu.

‡2:18 2:18 Manga miana Yahudi tangkanamo awaajibu apoasa i eona Raraeana Pomalape (kamata Im. 16:29). Maka manga incia apoasa uka tee totona incana to asusuaka atoba minaaka i dosana, kasukarana incana, tee aemani tulungi i Aulataʼala atawa to tandana ataʼati tee amaeka tee Aulataʼala. Kananeana miana Farisi apoasa i eona Isinini tee eona Arabaʼa.

§2:22 2:22 kadhu kuli mobhaau: I nuncana ibarati incia sii o Isa apogauaka pokaiana tee adati momangenge inda amembali atopotaangiaka ande adhaangiamo kaadhari mobhaau.

2:23 2:23 Kap. 23:25.

*2:24 2:24 eona Saputuu: I nuncana Hukumuna Taurati, Aulataʼala asasi manga miana Yahudi to akarajaa ande i eona Saputuu mamudhaakana manga incia dhaangia tee wakutuuna to asomba i Kawasana Opu.

†2:24 2:24 apewau giu iharamuaka: Giu iharamuaka ipogauakana sumai mencuana atobhe gandum minaaka i inawuna mia, roonamo giu incia sumai ahalala i nuncana Hukumuna Taurati (kamata Kap. 23:25) maka manga miana Farisi afikiri ande o murina Isa akarajaa i eona Saputuu. Soʼalina, i nuncana Hukumuna Taurati ande o mia akarajaa i eona Saputuu, amembali atohukumu mate (kamata Limb. 31:13-14).

2:25 2:25-26 1Sa. 21:1-6.

2:26 2:26 Im. 24:5-9.

‡2:26 2:26 roti pasombaa: Roti pasombaa sumai adhikaia i meja to asambahea i aroana tampa momangkilo i Kemana Aulataʼala. Sainamo roti pasombaa aharamu to manga mia mencuana imamu, Kawasana Opu inda aabhi Raja Daud tee manga mia moosea akodosa wakutuuna manga incia akande roti incia sumai roonamo amaara kompona.

© 2024 WBT