- BHAA-BHAANA
- <
- 4
- >

4
Kabil tee Habil
4:1-16
1 Sapadhana incia sumai, Adamu aposaangu tee Hawa, bhawinena, kasiimpomo abhawa-bhawamo bhawine sumai, tee akoanaakamo Kabil.*4:1 Kabil: Atomataua uka tee saro Kain, aposiingi tee pogau Ibrani "apotibhaaka." Hawa apogau, "Iaku padhamo kupotibhaaka anana umane tee katulungina KAWASANA OPU." 2 Sapadhana incia sumai, incia akoanaakamo uka Habil, andina Kabil. Habil amembali samia mojaganina dumba tee bhembe, maka Kabil amembali pande poinawu. 3 Sapadhana pia-pia wakutuu, Kabil abhawa hasilina tana to apasombaaka i KAWASANA OPU. 4 Habil uka abhawamo pia-pia mbaa anana tumpena minaaka i gulumana†4:4 gulumana: Sarombonga maanusia atawa o binata. bhembe tee dumba tee apasombaaka weta momalapena. KAWASANA OPU asanaa i Habil tee opea ipasombaakana. 5 Maka Incia inda atarima Kabil tee opea ipasombaakana. Kasiimpomo ngangarandana Kabil aʼamara mpuu tee rouna akamburu-mburu.
6 Firimanimo KAWASANA OPU i Kabil, "Pokia ingkoo uʼamara, tee pokia roumu akamburu-mburu? 7 Ande ingkoo upewau malape, tantumo bheutotarima. Maka ande ingkoo inda upewau malape, dosa aantagiko i matana bhamba. Incia gauna akuasaiko, maka ingkoo tabeana ukuasaia."
8 Maka, Kabil apogau i Habil o andina, "Mai talingkaaka i inawu." Wakutuu manga incia dhaangia i inawu, sanampuu Kabil abhebhe Habil o andina, kasiimpomo apekamatea.
9 Sabutuna, afirimanimo KAWASANA OPU i Kabil, "Iapaimo Habil, andimu?" Lawanina, "Iaku inda kumataua! Mboona iaku sii mojaganina andiku?"
10 Firimanina, "Opea padha ipewaumu? Raana andimu apekee i Iaku minaaka i tana! 11 Sabutuna sii-sii, kutundako tee kubhanakako maridho minaaka i tana motarimana raana andimu wakutuuna upekamatea. 12 Ande ukarajaa tana, tana sumai indamo bheadhawuko hasili. Ingkoo inda bheukombooresa tee bheumembali samia mopekalingka-lingkana i alamu."
13 Pogaumo Kabil i KAWASANA OPU, "Kahukumuku sumai atolabhi katamona minaaka momembalina itanggoku. 14 Satotuuna, eo sii Ingkoo uwuluaku minaaka i tana sii, maridho minaaka i aroamu. Bhekumembali samia inda mokombooresana tee mopekalingka-lingkana i alamu. Incemapo uka mopokawana tee iaku dhaanamo bheapekamateaku."
15 Firimanina KAWASANA OPU i incia, "Inda mboo sumai! Incema uka mopekamatena Kabil, bheabholosiakea to incia pitu kali lipa." Kasiimpomo KAWASANA OPU adhika saangu tanda i Kabil mamudhaakana incia inda apekamatea teemini manga incema mopokawana tee incia. 16 Sabutuna, alingkamo Kabil minaaka i aroana KAWASANA OPU, kasiimpo amboore i Tana Nod,‡4:16 Nod: I nuncana pogau Ibrani, pogau incia sii akomaʼana "apekalingka-lingka." i sawetana timbu Inawu Eden.
Siwuluna Kabil
4:17-24
17 Kabil aposaangu tee bhawinena, kasiimpo abhawa-bhawamo bhawine sumai, tee akoanaakamo Henokh. Kasiimpomo Kabil apabhangu saangu kota tee asarongiakea Henokh, mboomo sarona anana. 18 Henokh akoanaakamo Irad, Irad akoanaakamo Mehuyael, Mehuyael akoanaakamo Metusael, tee Metusael akoanaakamo Lamekh.
19 Lamekh apodhimbaakea rua mia bhawine, sarona Ada tee Zila. 20 Ada akoanaakamo Yabal. Incia sumai opuana manga mia momboorena i nuncana kema tee modhambaakana binata. 21 Sarona andina Yabal sumai Yubal. Incia sumai opu-opuana bhari-bharia mia momagasiaakana kecapi tee suli. 22 Zila uka akoanaakamo anaana, sarona Tubal-Kain. Incia samia pande tutuki sagala parakakasi minaaka i tambaga tee ase. Andina Tubal-Kain sumai samia bhawine sarona Naama.
23 Apogaumo Lamekh i rua mia bhawinena,
"Ada tee Zila, rangopea ipogauakaku;
E manga bhawinena Lamekh, tilikia ibhoasakaku.
Iaku padhamo kupekamate samia umane roonamo incia apekambelaaku,
samia anana mangura roonamo incia abhebheaku sampe amaranda.
24 Ande Kabil tabeana atobholosiaka pitu kali lipa,
sumaimo Lamekh tabeana 77 kali lipa."
Siwuluna Adamu Mosagaanana
4:25-26
25 Adamu aposaangumo uka tee bhawinena, kasiimpomo bhawine sumai akoanaakamo samia anaana umane tee asarongiakea Set,§4:25 Set: Saro sii pogau Ibrani aposiingi tee oni Ibrani "padhamo adhawuakea." sababuna onina, "Aulataʼala padhamo adhawuaka to iaku siwuluna to kabholosina Habil, sababuna Kabil padhamo apekamatea." 26 Kasiimpomo to Set uka apalaahirimo samia anaana umane tee incia asarongiakea Enos. I wakutuu incia sumai mia apepuumo adoʼa tee agoraaka sarona KAWASANA OPU.

- BHAA-BHAANA
- <
- 4
- >

*4:1 4:1 Kabil: Atomataua uka tee saro Kain, aposiingi tee pogau Ibrani "apotibhaaka."

†4:4 4:4 gulumana: Sarombonga maanusia atawa o binata.

‡4:16 4:16 Nod: I nuncana pogau Ibrani, pogau incia sii akomaʼana "apekalingka-lingka."

§4:25 4:25 Set: Saro sii pogau Ibrani aposiingi tee oni Ibrani "padhamo adhawuakea."

© 2024 WBT