- BHAA-BHAANA
- <
- 32
- >

32
Nabii Yakub Amaeka Apokawa tee Esau
32:1-21
1 Yakub apalausakamo lingkaana, kasiimpomo manga malaaʼekatina Aulataʼala aumba apokawaakea. 2 Mboo sumai Yakub akamatea manga, incia apogaumo, "Siimo satotuuna pokemaana tantarana malaaʼekatina Aulataʼala!" Siitumo asarongiakamea tampa incia sumai Mahanaim.*32:2Mahanaim: Saro incia sii i nuncana oni Ibrani akomaʼanana "rua angu pokemaa/pokemaana rapi."
3 Sapadhana incia sumai, Yakub alambokomo pia-pia mia tumpuana porikana apokawaaka Esau, o akana, i Tana Seir, i lipu Edom. 4 Kasameana i manga incia, "Mboo siimo tabeana ingkomiu upogauakea i opuku, Esau: 'Bhatuamu, Yakub, apogau, "Kangengena sii kumboore i Laban mboo dhaga tee kumboore iwe sumai sampe sii-sii. 5 Iaku dhaangia tee gulumana sapi, keledai, bhembe dumba, manga bhatua umane tee bhawine, tee kulamboko tumpuaku to apaumbaaka hali incia sumai i opuku, mamudhaakana opu umaasiakaaku."
6 Kasiimpomo manga tumpuana sumai uka ambuli i Yakub tee apogau, "Ingkami padhamo tapokawaaka Esau, o akamu, tee incia uka tangasaana alingka to apokawaakako, apoose 400 mia manga umane."
7 Sanampuu amaekamo mpuu Yakub sampe amasee poinuncana. Sumaimo incia agaatimea manga mia mopoosena tee uka gulumana bhembe dumbana, sapi tee unta to apamembalia rua rombonga. 8 Sababuna incia afikiri, "Ande Esau aumbati aewangi sala saangu rombongana, sumaimo rombongana sagaanana bheasalaamati."
9 Kasiimpo apogaumo Yakub, "E Aulataʼala, isombana opuaku Ibrahim tee amaku Ishak, e KAWASANA OPU mopadhana motumpuaku, 'Mbuli pendua i lipumu tee i manga witinaimu tee Iaku bhekupewau malape i ingkoo,' 10 iaku inda alaenga to kutarima moomini saidhe mpuu minaaka i bhari-bharia kaasimu molagina mopadhana isusuakana KAWASANA OPU i bhatuamu sii. Roonamo wakutuuna kupolimba i Umala Yordan sii i piamo itu tangkanamo katukoku sii ibhawaku, maka sii-sii iaku kumembalimo rua rombonga. 11 Maka, rambasakaaku minaaka i limana Esau, akaku, roonamo kumaeka i incia; ancosala aumba to abhaliaku, tee uka manga bhawineku tee manga anaku. 12 Kuemani bholi umalinguakea opea ijanjiakamu, 'Iaku dhaanamo bhekupewau malape i ingkoo tee kupamembalia siwulumu mboomo bhone i tawo, inda atolentu kabharina.' "
13 Yakub uka apomalomo iwe sumai. Kasiimpomo aalamo sagaa minaaka i manga harataa pewauana to adhawuaka i Esau, o akana, 14 siitumo 200 mbaa bhembe bhawine, 20 mbaa bhembe umane, 200 dumba bhawine, tee 20 mbaa dumba umane, 15 30 mbaa unta bhawine tee manga anana tangasaana apadudua, 40 mbaa sapi bhawine, 10 mbaa sapi umane, 20 mbaa keledai bhawine tee 10 mbaa keledai umane. 16 Apasarakaakamea bhari-bharia sumai i manga bhatuana, sumaimo manga incia ajagani gulumana kadhambaakana sumbe-sumbere. Kasiimpo apogaumo Yakub i manga incia, "Lingkamo porikanaakaaku maka bholi bhari-bharia apobhawa-bhawa. Dhawua polotaa i tanga-tangana manga gulumana kadhambaaka sumai tee mosagaanana."
17 I bhatua molingkana poriaroa incia asameamo, "Ande Esau, akaku, apokawaakako, tee aabha, 'Bhatuana incema ingkoo sii? Iapai bheulingka? Pewauana incema manga kadhambaaka i aroamu sii?,' 18 lawanimo mboo sii, 'Pewauana bhatuamu, Yakub, siimo idhawuakana ilambokona to opuku Esau. Satotuuna, incia samia dhaangia i talikumami.' "
19 Mboo sumai uka kasameana i bhatuana katutunina mobhaa-bhaana tee moporitalikuna, tee i bhari-bharia mia molingkana moosena gulumana kadhambaaka sumai. Pogauna, "Mboo sumaimo tabeana ingkoo upogauakea i Esau ande upokawa tee incia. 20 Pogauakea uka, 'Satotuuna, bhatuamu Yakub dhaangia i talikumami.' " Roonamo Yakub afikiri, "Iaku gauku apekarunaia incana tee harataa idhawuakaku ibhawana porikana sii, sapadhana sumai, kasiimpomo bhekukamata rouna. Aipomo incia aunda atarimaaku." 21 Jadi, kadhawu sumai alambokoakea porikana sainamo incia samia apomalo i pokemaana i malo incia sumai.
Nabii Yakub Apobhante tee Samia Umane i Peniel
32:22-32
22 I malo incia sumai uka Yakub abhangu. Abhawamea rua miaia bhawinena, rua miaia maruena bhatuana bhawine tee sapulu samiaia anana apolimba alaloi tampa polimbaa Umala Yabok. 23 Sapadhana incia abhawea manga i sawetana, apapolimbamea uka manga harataa pewauana. 24 Sapadhana manga incia apolimba, soomo Yakub modhaangiana samia-miana, kasiimpo samia umane apobhante†32:24pobhante: Rua mia apologo aʼusaha apakotibu bhalina; incema inda mokotibuna, siitumo mokanana. tee incia sampe abhete matanaeo. 25 Wakutuuna umane sumai akamata ande incia inda amembali atalo Yakub, abhebhemo losuana paana Yakub. Saanampuu losuana paana Yakub sumai atosala rampaakanamo apobhante tee umane i saao.
26 Kasiimpomo apogau umane sumai, "Taroakaakumo kulingka, roonamo matanaeo bheabhetemo."
Maka Yakub alawanimo, "Iaku inda bhekutaroakako ulingka, ande indapo ubarakatiaku."
27 Aabhamo umane sumai i incia, "Incema buaka saromu?"
Alawanimo, "Yakub."
28 Pogauna umane incia sumai, "Saromu inda bheasarongiakea Yakub, tabeana Israel,‡32:28Israel: Saro incia sii mboomo pogau Ibrani mokomaʼanana "incia apobhante tee Aulataʼala." Nabii Yakub padhamo anamisi pobhantea baatini i aroana Aulataʼala (Bhaa. 32:9-12) tee maanusia wakutuu aʼusaha apekarunaia incana Esau (Bhaa. 32:13-21) tee uka wakutuu apobhante tee samia "umane" (malaaʼekatina Aulataʼala) wakutuu ajungkuria aemani barakati (Bhaa. 32:22-26). roonamo ingkoo padhamo upobhante tee Aulataʼala tee maanusia, tee ingkoo ukohasili."
29 Kasiimpomo aemanimo Yakub, "Paumbaakaakupo saromu."
Lawanina, "Pokia uabhaaka saroku?" Kasiimpomo abarakatimea Yakub iwe sumai.
30 Yakub asarongiakea tampa incia sumai Peniel,§32:30Peniel: Pogau incia sii mboomo pogau Ibrani mokomaʼanana "rouna Aulataʼala." roonamo pogauna, "Iaku padhamo kupotonto rou tee Aulataʼala, maka inyawaku asalaamati!"
31 Matana eo abhetemo wakutuuna alaloi Peniel, tee incia amakempa roonamo losuana paana sumai atosala. 32 Sababuna sumai, sampemo eo sii miana Israel inda akande uwana losuana paana binata, roonamo i weta iwe sumaimo umane sumai padhamo abhebhe Yakub.

- BHAA-BHAANA
- <
- 32
- >

*32:2 32:2 Mahanaim: Saro incia sii i nuncana oni Ibrani akomaʼanana "rua angu pokemaa/pokemaana rapi."

†32:24 32:24 pobhante: Rua mia apologo aʼusaha apakotibu bhalina; incema inda mokotibuna, siitumo mokanana.

‡32:28 32:28 Israel: Saro incia sii mboomo pogau Ibrani mokomaʼanana "incia apobhante tee Aulataʼala." Nabii Yakub padhamo anamisi pobhantea baatini i aroana Aulataʼala (Bhaa. 32:9-12) tee maanusia wakutuu aʼusaha apekarunaia incana Esau (Bhaa. 32:13-21) tee uka wakutuu apobhante tee samia "umane" (malaaʼekatina Aulataʼala) wakutuu ajungkuria aemani barakati (Bhaa. 32:22-26).

§32:30 32:30 Peniel: Pogau incia sii mboomo pogau Ibrani mokomaʼanana "rouna Aulataʼala."

© 2024 WBT