- ZABURU
- <
- 84
- >

84
Apemeliliaka Bhanuana Aulataʼala
84:1-13
1 To kapalana molaguna. Mboomo lagu Gitit.*84:1 Gitit: Akomaʼana minaaka i Gat, siitumo sala saangu kota miana Filistin. Gat sumai mopadhana imbooresina Nabii Daud wakutuuna apalaiaka karona minaaka i Raja Saul. Zaburuna miana Korah.
2 Tapanamo kasanaana o tampana mbooresamu,
e KAWASANA OPUNA saangua alamu!
3 Incaku apemeliliaka bhanuana KAWASANA OPU,
sampemo kumalute roonamo pemeliliku sumai.
Saangua badaku tee jiwaku akaunde-unde
to Aulataʼala modhadhi.
4 Manu-manu ntomintomi apotibhaaka bhanua to karona,
tee o manu-manu walawalangke apotibhaaka saangu poteo,
to tampana adhika manga anana
i saripina manga tampana tunuana kurubanimu, e KAWASANA OPUNA saangua alamu, e Rajaku tee Aulataʼalaku.
5 Amasanaamo o mia momboorena i Bhanuamu,
Manga incia atorotorosu apujiko.
Sela
6 Amasanaamo mia mopotibhaakana kakaa minaaka i Ingkoo,
tee o ngangarandana apemeliliaka to aziara i Gunu Sion.
7 Wakutuuna manga incia alalo i Mbolonga Baka,†84:7 Mbolonga Baka: I nuncana pogau Ibrani baka amembali akomaʼana "tangi" tee puuna murbei, jadi aipomo maʼanana Mbolonga Tangi atawa Mbolonga Puuna Murbei.
tampa incia sumai abhaliia amembali matana uwe.
Bulaana wao bhaa-bhaana uka
abhari aumbaaka barakati to mbolonga sumai.
8 Samangengena alingka sahandana uka o kakaana,
sakawana apoaro tee Aulataʼala mobhawoakana bhari-bharia dewa i Sion.
9 E KAWASANA OPU, Aulataʼalana saangua alamu, perangoia o doʼaku.
Tilikimea, e Aulataʼala isombana Yakub!
Sela
10 Tontomea o raja mopadhana ipilimu, e Aulataʼala,
kamatamea o rouna mia mopadhana ilantimu to katangkesina uumatimu.
11 Roonamo amalape saeo i aroana Bhanuamu
minaaka i sarewu eo i tampa mosagaanana.
Iaku labhina kumaasiaka kumembali mojaganina Bhanuana Aulataʼalaku
minaaka i kumboore i kemana mia madhaki.
12 Roonamo KAWASANA OPU, Aulataʼala satotuuna o matanaeo tee o katangkesita;
Incia manga dhawuaka rahumati tee kamuliangi.
KAWASANA OPU sadia apewau kalape tee manga mia
moosena dhala mobanara.
13 E KAWASANA OPUNA saangua alamu,
akaunde-undemo bhari-bharia mia moparacaeako!

- ZABURU
- <
- 84
- >

*84:1 84:1 Gitit: Akomaʼana minaaka i Gat, siitumo sala saangu kota miana Filistin. Gat sumai mopadhana imbooresina Nabii Daud wakutuuna apalaiaka karona minaaka i Raja Saul.

†84:7 84:7 Mbolonga Baka: I nuncana pogau Ibrani baka amembali akomaʼana "tangi" tee puuna murbei, jadi aipomo maʼanana Mbolonga Tangi atawa Mbolonga Puuna Murbei.

© 2024 WBT