- 2 YAHYA
- <
- 1
- >

SURANA YAHYA
RUA MPEARONA
POGAU BHAA-BHAANA
Surana Yahya Rua Mpearona sii aburia samia "kapalana jamaʼa" to "ina ipilina Aulataʼala" tee manga anana imaasiakana. Maʼanana, "ina tee manga anana" aipomo saangu jamaʼa tee manga anggotana.
I nuncana sura momampodho sii, moburina sura sii aemani rua giu to mia mobacea. Bhaa-bhaana, mamudhaakana manga incia apomaamaasiaka podho-podho manga incia. Kasiimpo, mamudhaakana manga incia akojaga-jaga tee manga guru mosaladhala tee kaadharina manga guru incia sumai.
Antona
Porikanaana pogau 1-3
Atofaraluu mpuu o kaasi 4-6
Kaudhaniaka minaaka i manga kaadhari mosala 7-11
Kapadhaa 12-13
1
Salamu
1-3
1 Minaaka i iaku samia mancuana jamaʼa, to bhawine ipilina Aulataʼala tee manga ana imaasiakaku*1:1 bhawine ipilina Aulataʼala tee manga ana imaasiakaku: "Bhawine ipilina Aulataʼala" amembali ibaratina mokomaʼana saangu kolompona jamaʼa i saangu tampa, sainamo "manga ana imaasiakaku" amembali ibaratina mokomaʼana manga anggotana jamaʼa. i nuncana kabanara. Mencuana soo iaku momaasiakakomiu, maka bhari-bharia mia momatauna kabanara uka, 2 roonamo kabanara sumai amboore i nuncana ngangarandata, tee sadia apoose tee ingkita saʼumurua. 3 Kabarakati, rahumati, tee kasalaamati mominaakana i Aulataʼala o Ama tee minaaka i Isa Al Masi o Ana moumbana minaaka i Aulataʼala, bheapoose tee ingkita i nuncana kabanara tee kaasi.
Usadhaadhaamo i Nuncana Kaadharina Al Masi
4-11
4 Iaku kukaunde-unde mpuu, roonamo padhamo kupotibhaaka pia-pia mia minaaka i manga anamu adhala i nuncana kabanara, mboomo opea mopadhana iparintaakana o Ama to ingkita. 5 1:5 Yah. 13:34; 15:12; 15:17. Sii-sii iaku kupogau tee ingkoo, e Ina saangu iemaniku i ingkoo: Iemaniku sii mencuana parinta mobhaau to ingkomiu, maka ingkomiu padhamo umataua o parinta incia sii minaaka upepuu uparacaea tee Kawasana Opu, siitumo mamudhaakana ingkita tapomaamaasiaka. 6 Maʼanana tapomaasiaka sumai, ingkita tabeana taose manga parintana Aulataʼala i nuncana dhadhita. Siimo parintana mopadhana irangomiu minaaka i bhaa-bhaana, siitumo pemingkuimiu tabeana apokana tee mia momaasina tee mia mosagaanana.
7 Roonamo sii-sii o guru mopasaladhalana mia abharimo motiumbana tee alingkamo i saangua dunia; manga incia inda moʼakuina ande o Isa Al Masi padhamo aumba tee amembali maanusia. Siitumo mopasaladhalana mia tee moewangina Al Masi. 8 Rampaakanamo sumai ingkomiu ukojaga-jagamo, mamudhaakana bhari-bharia mopadhana ikarajaamami sumai inda akailanga, maka uʼusahaakamea mamudhaakana fahalamiu upotibhaakea bhari-bharia. 9 Ande ingkomiu uose kaadhari mosaladhala tee inda utaʼati kaadhari mobanara pokaiana tee Al Masi, sumaimo ingkomiu ubholimea o Aulataʼala. Maka ande ingkomiu sadhaadhaa uose kaadhari mobanara sumai, sumaimo ingkomiu sadhaadhaa tee pokaiamiu tee Aulataʼala o Ama tee o Anana Aulataʼala. 10 Ande dhaangia sala samia moumbana moadhariakana kaadhari mosagaanana pokaiana tee Al Masi, bholi utarimaia i bhanuamu tee bholi uposalamu tee incia, 11 roonamo ande ingkomiu uposalamu, maʼanana ingkomiu uose pewauna mia momadhakina sumai.
Kapadhaa
12-13
12 Abhari mpuu manga giu bheiburiku to ingkomiu, maka kumendeu kupakawaakea alaloi sura. Iaku kuharapu kumembali kuumbatikomiu tee kupogau lausaka tee ingkomiu mamudhaakana amondo o kaunde-undena ngangarandata.
13 Salamu to ingkomiu minaaka i manga anana witinaimu bhawine ipilina Aulataʼala. †1:13 manga anana witinaimu bhawine ipilina Aulataʼala: Apokana tee 1, Yahya apogauaka saangu kolompona jamaʼa tee manga anggotana jamaʼa modhawuakana salamu i manga jamaʼa motarimana sura incia sii.

- 2 YAHYA
- <
- 1
- >

*1:1 1:1 bhawine ipilina Aulataʼala tee manga ana imaasiakaku: "Bhawine ipilina Aulataʼala" amembali ibaratina mokomaʼana saangu kolompona jamaʼa i saangu tampa, sainamo "manga ana imaasiakaku" amembali ibaratina mokomaʼana manga anggotana jamaʼa.

1:5 1:5 Yah. 13:34; 15:12; 15:17.

†1:13 1:13 manga anana witinaimu bhawine ipilina Aulataʼala: Apokana tee 1, Yahya apogauaka saangu kolompona jamaʼa tee manga anggotana jamaʼa modhawuakana salamu i manga jamaʼa motarimana sura incia sii.

© 2024 WBT