- 1 Petrus
- <
- 3
- >

3
Tadhadhi Taposaangu tee Umaneta tee Bhawineta
3:1-7
1 3:1 Ef. 5:22; Kol. 3:18. Mboomo uka ingkomiu manga bhawine mokoumane, taʼatimo tee umanemiu mamudhaakana ande dhaangia minaaka i manga incia inda moparacaeana tee firimanina Aulataʼala, inda afaraluu utumpua to aparacaea tee Al Masi, maka tee pewaumiu sumai o umanemiu amembali aparacaea, 2 roonamo akamata kangkilona incamiu tee dhadhimiu mosaalihi. 3 3:3 1Tim. 2:9.Kakesamiu bholi tangkanamo atokamata i sambali, mboomo ubheloki buluamiu, atawa upoajoaka bulawa tee pakea momaali, 4 maka tabeana o kakesamiu aminaaka i nuncana baatinimiu tee apoajoaka giu inda momembalina mobinasa, roonamo aminaaka i dhadhimiu momalulu tee motanangi. Siimo kakesa mokoharagaa i matana Aulataʼala. 5 Roonamo tee cara mboomo sumai manga bhawine mosaalihi i piamo itu apekakesa karona, siitumo manga bhawine moharapuna tee Aulataʼala. Manga incia ataʼati tee umanena, 6 3:6 Bhaa. 18:12. apokana uka tee Sarah. Incia ataʼati i Ibrahim tee ahoromatia roonamo aabhia opuna. Sii-sii ingkomiu umembalimo anana Sarah ande ingkomiu upewau kalape tee inda umaeka tee opeapo uka.
7 3:7 Ef. 5:25; Kol. 3:19. Mboomo uka manga umane mokobhawine tabeana uʼaarifu mamudhaakana udhadhi upomalape tee bhawinemiu roonamo umataua ande o bhawinemiu sumai o mia momalute, tee rampaakanamo sumai manga incia tabeana uharagaangia, roonamo manga incia tee ingkomiu apokana bheutorahumatiaka dhadhi mobakaa minaaka i Aulataʼala. Tee udhadhi mboo sumai inda dhaangia bhemojoli-jolina doʼamiu.
Kaasi tee Dhadhi Pomalape
3:8-12
8 Aahirina ingkomiu tabeana usafikiri, upofadhufadhuliaka, umaasiakea bhari-bharia witinaimiu saʼagama, amalulu o ngangarandamiu, tee inda usombo. 9 Bholi ubalasi kadhaki tee kadhaki, kamangkatu tee kamangkatu. Maka ubalasi manga giu incia sumai tee kabarakati minaaka i Aulataʼala, roonamo to giu incia siimo akembakomiu Aulataʼala mamudhaakana ingkomiu umembali utarima kabarakati minaaka i Incia. 10 3:10-12 Zab. 34:13-17.I nuncana Kitabi Momangkilo atoburi mboo sii,
"Incema-incema gauna moniʼimatina dhadhina
tee gauna anamisi dhadhi momalape,
tabeana ajagania o dhelana mamudhaakana inda abhoasaka pogau momadhaki,
tee ajagania o bhiwina minaaka i bhoasaka mopekagau tee mopekatipuna.
11 Incia tabeana apekaridho minaaka i kadhaki
tee apewau momalapena.
Incia tabeana apeelo dhadhi mopomalape
tee atorotorosu aʼusaha to apotibhaakea.
12 Roonamo matana Kawasana Opu atiliki manga mia mobanara,
tee o talingana aperangoi doʼana manga incia.
Maka o rouna Kawasana Opu aewangi manga mia mopewauna kadhaki."
Tanarakaa tee Kasabara
3:13--4:6
13 Atantumo inda dhaangia o mia bhemopacilakakomiu ande ingkomiu uraji upewau giu momalape! 14 3:14 Mat. 5:10. Maka moomini unarakaaka kapeeluana Aulataʼala, ingkomiu bheumasanaa! Bholi umaeka tee incemapo uka, tee bholi umeri. 15 Maka umuliangimea o Al Masi i nuncana ngangarandamiu tee upamembalia Oputa Momalanga, tee sadiamo usiapu udhawu kalawani to bhari-bharia mia moabhaakana kaharapu modhaangiana i karomiu, tee ulawania tee kaluluna ngangarandamiu tee uʼadatia. 16 Antona ngangarandamiu tabeana amangkilo mamudhaakana ande dhaangia o mia mofitanaakomiu rampaakana o pemingkuimiu momalape tee o dhadhimiu mopoosena tee Al Masi, sumaimo o mia mobancikomiu sumai bheamaea. 17 Salabhina unarakaaka roonamo upewau kalape, maka o giu incia sumai o kapeeluana Aulataʼala, tee unarakaaka roonamo upewau madhaki. 18 Roonamo Al Masi uka anarakaa sampearomea to atanggoaka bhari-bharia dosana maanusia; Incia inda akodosa maka amate to mia mokodosa, mamudhaakana apapomalape pokaiana maanusia tee Aulataʼala. Inciamo badana padhamo atopekamate, maka Incia apadhadhia pendua, malape i nuncana dunia motokamata sii tee uka i duniana rohi.*3:18 malape i nuncana dunia motokamata sii tee uka i duniana rohi: "Duniana rohi" asusuaka dunia iapai Rohina Aulataʼala akarajaa atawa dhadhina mia i sorogaa. Motindana mpuu, badana Isa Al Masi atopekamate kasiimpo atopadhadhi pendua sabutuna alabhi minaaka i badana maanusia mobiasa, roonamo amembali adhadhi i duniana maanusia, duniana rohi, tee i sorogaa. 19 I duniana rohi sumai Incia alingka apakawaaka Lele Malapena Aulataʼala to manga rohi mototorongku, 20 3:20 Bhaa. 6:1--7:24. siitumo manga rohi inda motaʼatina tee Aulataʼala i zamanina Nabii Nuh. Wakutuu incia sumai o Aulataʼala asabara aantagi Nabii Nuh kangengena akarajaa bhangkana. Tangkanamo walu mia o mia modhaangiana i nuncana bhangka maoge†3:20 walu mia o mia modhaangiana i nuncana bhangka maoge: Siitumo Nuh tee bhawinena, talu miaia anana umane: Ham, Sem, tee Yafet, tee bhawinena manga incia samia-samia. motopasalaamatina minaaka i mawa ogena sumai. 21 Kajadiana uwena mawa sumai amembali tandana papebhahoka, siitumo mopasalaamatikomiu sii-sii. Papebhahoka sumai mencuana to apailaaka karombu minaaka i badamiu, maka amembali saangu tanda ande ingkomiu uemani i Aulataʼala mamudhaakana arahumatiakakomiu antona ngangaranda momangkilo alaloi dhadhina Isa Al Masi pendua minaaka i mate. 22 Isa apenemo i sorogaa tee auncura i weta kaanana Aulataʼala. Iwe sumai bhari-bharia malaaʼekati, bhari-bharia kuasa tee pamarinta atungku tee Incia.

- 1 Petrus
- <
- 3
- >

3:1 3:1 Ef. 5:22; Kol. 3:18.

3:3 3:3 1Tim. 2:9.

3:6 3:6 Bhaa. 18:12.

3:7 3:7 Ef. 5:25; Kol. 3:19.

3:10 3:10-12 Zab. 34:13-17.

3:14 3:14 Mat. 5:10.

*3:18 3:18 malape i nuncana dunia motokamata sii tee uka i duniana rohi: "Duniana rohi" asusuaka dunia iapai Rohina Aulataʼala akarajaa atawa dhadhina mia i sorogaa. Motindana mpuu, badana Isa Al Masi atopekamate kasiimpo atopadhadhi pendua sabutuna alabhi minaaka i badana maanusia mobiasa, roonamo amembali adhadhi i duniana maanusia, duniana rohi, tee i sorogaa.

3:20 3:20 Bhaa. 6:1--7:24.

†3:20 3:20 walu mia o mia modhaangiana i nuncana bhangka maoge: Siitumo Nuh tee bhawinena, talu miaia anana umane: Ham, Sem, tee Yafet, tee bhawinena manga incia samia-samia.

© 2024 WBT