- ZABURU
- <
- 58
- >

58
Doʼa Emaniana Kabalasina to Mia Madhaki
58:1-12
1 To kapalana molaguna.
Mboomo lagu: Bholi upahancuru. Zaburuna Daud.
2 E manga mia mokokuasa,*58:2 mia mokokuasa: I nuncana pogau Ibrani, oni elim dhaangia maʼana 'mokokuasa' atawa 'opu' atawa 'dewa.' atotuu buaka udhawu kambotu mobanara?
Buaka ujujuru i wakutuuna uʼadili maanusia?
3 Inda, uhaejatiaka momadhakina i nuncana ngangarandamiu,
tee upewau kasega tee limamiu i bhawona alamu.
4 Mia madhaki asaladhala pepuu minaaka alaahiri,
tee agau-gau minaaka i nuncana kadhuma.
5 Manga incia mboomo ulo mokobisa
tee mboomo ulo momabhongo momendeuna morango
6 sabutuna inda arango suarana pande parikana ulo,†58:6 pande parikana ulo: Mia motowiina suli mamudhaakana ulo maila amembali ulo manea tee inda apapaki mia.
moomini suarana pande baca doʼa moʼahalii.
7 E Aulataʼala, upahancurumea o ngincina i nuncana ngangana.
Hobutimea nginci mantoana manga singa mangura, e KAWASANA OPU!
8 Taroakamo manga incia aila mboomo uwe motobusaka kasiimpo indamo atokamata.
Wakutuuna manga incia ahela panana, o panana manga amembalimo amakundu.
9 Taroakamo manga incia mboomo bhiku morere amembali nggalanggala,
mboomo rahasia momatena i nuncana kadhuma tee indapo akamata matana eo.
10 Indapo asadaria, manga incia abinasamo,
ibaratina mboomo rumpu mokorui momaijo tee indapo amaoge,
maka aporikanamo atowiia ngalu tee apolakaakea mboomo penembulana momalau.
Amarana Kawasana Opu bheakangkanaia
i wakutuuna manga incia dhaangiapo adhadhi.
11 Mia mobanara bheakaunde-unde wakutuuna manga incia akamata kabalasina to mia madhaki,
tee abhanui aena tee raana manga incia.
12 Mia bheapogau, "Totuu dhaangia fahala to mia mobanara!
Satotuuna, Aulataʼala modhawuna kaʼadili i alamu!"

- ZABURU
- <
- 58
- >

*58:2 58:2 mia mokokuasa: I nuncana pogau Ibrani, oni elim dhaangia maʼana 'mokokuasa' atawa 'opu' atawa 'dewa.'

†58:6 58:6 pande parikana ulo: Mia motowiina suli mamudhaakana ulo maila amembali ulo manea tee inda apapaki mia.

© 2024 WBT